url: =Zeisu in “Zi” Nei Takpi Maw Leh? ~ Rev. Zam Khat Kham :: ZOMI DAILY\nZeisu in “Zi” Nei Takpi Maw Leh? ~ Rev. Zam Khat Kham\nposted on 6 March 2015 at 10:45 am Lomkholna: Article, Biakna, Zamkhatkham\nZan deuh mahmah, September 18 ni-in Rome khuapi a kibawl leitung bup International Coptic Studies meeting ah pilna sinna sang khempeuh lakah tu laitak a hoihpena kingaihsun Harvard University Divinity School professor Karen L. King in leitung buppi a linglawngsak zo thu khat hong phuangkhia hi. Gual giat bek a pha papyrus (lui gei khawnga po thei lopa nam khat lai gelh theih nadinga kibawlte) themno khat tung ah : “Mary tawh kituak/lawm kei ci-in nial”(“deny Mary is not worthy of it”); “Zeisu in amaute tung ah, ‘Ka zi’” (Jesus said to them, ‘My wife’); “amah zong ka nungzui hi thei ding” (“she will be able to be my disciple”); cih leh, “Kei bel ka tua cih (bang hiam kigen lo) theih nadinga amah tawh a om/teng khawm hi’ng” (“As for me, I dwell with her in order to”) cih laigualte a kisim thei dinga kigelh khat hong pulaak khia-a, tua tungtawin Zeisu in zi nei takpi a, a zi pen Mary (Magdalene) hi, cih thu hong ginkhiat ciangin leitung buppi lok zo tham, cih ding ahi hi.\nHih bang lai themno khat a om manin Zeisu in zi nei takpi a kici thei ding hiam? Pasian upna sangin up lohna lam a tamzaw den nitumna lam-a press kici peuhmah in hih thu nak gen mahmah uh a, nidangin zong hih bang om ngei zelzel ahih manin lamdang ngaihsut luat loh ding zong hi mai hi. Ahi zongin i Topa Zeisu in “zi nei” cih bang pongmawkte bel a zak mahmah-in zong zak ngam huai lo zelmawk hi. Tu malam a sawt lua nai lo khat-in, Isreal gam ah misi guh kikoihna singkuang (ossuary/bone box) khat kimu ngei a, “Joseph’ tapa, Zeisu’ sanggampa James(Zakoh)” (James, son of Joseph, the brother of Jesus) kici lai gual khat kigelh hi.\nPimil thukhente in tua laigual kigelhna “guh bung” pen a taktak mah hiam, cih tuni dong khensat zo nai lo uh hi. Bangbang ahi zongin Jesus cihte, James cihte, Joseph cihte pen kum zalom khat kiim lai hunte a Palestine ah min taang (common names) hi a tua minte a nei mi tam mahmah hi. Tua laigual kigelh “guh bung” a kimuh manin James pen Joseph’ tapa, Topa Zeisu’ sanggampa hi takpi pah se lo hi. Tua lai om-in om ta kei leh, Laisiangtho sung ah kician taka i muhsa ahi hi (Matthew 13:55; Mark 6:3).\nDen-a i gen Dr. Karen King in September 18 ni a mipi’ tunga a lahkhiat Coptic papyrus fragment themno tawh kisai tawm en kik dih ni. Mite a linglawngsak zo ding mah ahi hiam? Ahih kei leh Pasian leh Topa Zeisu up loh nading leh a ki-umsa thu peuhmah tawh kilehbulh thute a thukim deuh press/media-te in a uang-gen lua leh a lawp lua kha lel uh hiam, cih i ngaihsut ciangin, tua zahpi-a thupi lua mahmah-a ngaihsut ding hi khol kei, cih lam-in ka mu hi. Bang hangin?\n(1) Tua Coptic lai-a kigelh laigual giat in bang gen nuam taktak hiam, cih peuhmah a kithei zo ding hi lo hi. “Zeisu” cih peuh, “Ka zi” cih peuh, “Mary” cih peuh, “Ka nungzui” cih kammal peuh a kihel manin Zeisu in zi nei takpi a a zi pen Mary (Magadala khua mi Mary) hi, cih theih nading om lo hi. Zeisu lah tam mahmah, Mary lah tam mahmah, tua lo a kammal dangte lah bangci bangin kizom-a bang khiatna taktak nei hiam, cih tua lai gual sunga a khiatna kithei mialmial mal thum mal li peuhmah tawh kikhensat thei ngei lo ding hi.\n(2) Tua laigual giat pen Coptic lai-a kigelh hi a, Greek zong hi lo, Aramaic zong hi lo hi. Kum zalom li (4th century) lai khawnga kigelh hi leh kilawm lai hi. Coptic lai i cih pen tanglai Egypt kampau pan-a hong piang hi a, Africa gam khunglam Egypt kiim-a kizang kampau ahi hi. Topa Zeisu leitung ah a vak lai-in Aramaic kampau-a pau hi a, Amah tawh kisai thute a kigelh cilna peuhmah, a kitei sawnsawnte ahih kei nak leh, Greek kampau vive a kigelh ahi hi. Greek kampau pen tua hun lai a Rome gam sunga kizang kamtaang (lingua franca-common language) ahi hi.\nGentehna-in mi khat in Kawllai a kigelh lai khat hong lak henla, tua lai pen a beisa kum thum lai-a kigelh hi henla, tua sung ah, 1662 kum-a si Piancikte (French) mipil mahmah Blaise Pascal pen zi nih nei na hi zaw mawk, ci-in kigelh leh, leitunga tangthu siam mipil kicite in a sang ding uh hiam? Tua lai lah a omtakpi hi bilbel (Kawllai-a kigelh hi-in tuma kum thum khawnga kigelh hi pan bek!) Tua bang lai tuma kum thum lai khawngin a kigelh tawm pongmawk hangin tua banga a kigelhna tawh tangthu kikhel thei tuan lo ding hi. Tua bangmah hi. “Zeisu in zi nei” i cih theih nadingin tua lai themno kicing, kician zo peuhmah lo hi.\n(3) Tua ban-ah hih lai pen kum zalom 2,3,4 lai hunte a thu-ummite leh Christian thu upna tawh a kituak lo, pawlpi puallam a laang mahmah Gnostic upna sunga kigelh lai namte hi, cih zong kimu lai hi. Gnostic Gospel kici “Gospel of Thomas, Gospel of Philip, Gospel of Mary, Gospel of Judas cihte pawl tawh a kibang lai kigelh khat ahihna kimukhia hi. Nungzuipite leh amau’ nungzuite’ gelh, Pasian’ humuap hi, ci-a kiciamteh/sang Laisiangtho Thak sunga laibute tawh a kihuang hiamhiam pian-a kigelh laite hi a, tanglai-a kipan kisang lo hi.\nPrinceton University-a Harrington Spear Paine Professor of Religion Elaine Pagels (The Gnostic Gospels (1979), Adam, Eve, and the Serpent (1988), The Origin of Satan (1995), Beyond Belief: The Secret Gospel of Thomas (2003), Reading Judas: The Gospel of Judas and the Shaping of Christianity (2007), and Revelations: Visions, Prophecy, and Politics in the Book of Revelation (2012) cih laibute a gelh nu) bang pian-a Gnostic Gospels tawh kisai laigelh pawlkhat longal in Gospel taktak bangin kisang zenzen lo hi.\nLaisiangtho sunga Topa Zeisu leh hih Gnostic Gospels sunga Zeisu kilamdang mahmah hi. Ei theih Zeisu pen mihing tate a mawhna panun a honkhia dinga vantung pan-a leitung ah hong kumsuk, Pasian takpi mihinga hong piang Pasian’ Tapa hi a, amah leh amah a kigennate ban ah a nungzuite, a mit mahmah uh tawh mu a, a bil uh tawh za uh a, a khut uh tawh a lawng mite in teci a pannate uh tungtawnin teltakin kimu hi (I John 1:1-3). Laisiangtho Thuciam Thak sunga lungdamna thubute leh laikhakte a kipan bu 27 peuhmah kum zalom khat (1st century) sunga kigelh vive hi a, Gnostic-te’ laite ahih leh kum zalom 3,4,5 khawnga kigelh hi-in a mansapen kicite zong kum zalom 2 ma-a kigelh om lo hi.\n2006 kuma “Gospel of Judas” cih tanglai-a kigelh lai khat a kimuh lai-a leitung bup mipil pawlkhat kikaihkhopna international advisory panel a kihel Stephen Emmel (professor of Coptology at the University of Muenster, Germany) in hih laigual giat tawh kisai a genna ah bel, tua lai sunga Zeisu in, “ka zi” a cihna mun bel kician peuhmah, ci-in gen-a ahi zongin, tua lai pen “a sit” (authentic) taktak mah maw, cih kithei het lo hi, ci-in gen hi. Tua kikhopna sung mah ah, hun awng sung khat ah interview a kibawlna ah, “There’s something about this fragment in its appearance and also in the grammar of the Coptic that strikes me as being not completely convincing somehow” ci-in a laidal omzia leh a lai kigelhzia mahmah zong a man/sit taktak hi ding hi, cih theih nading a haksatna na gen lai hi.\nTua kikhopna sunga kihel mipil dang khat, Alin Suciu (Univiersity of Hamburg, Germany a papyrologist leh Coptic siam), in a genna ah kum zalom 4 hun lai-a kigelh papyrus dangte tawh en khawm lehang a taktak hi lo a kibawltawm (a sit hi lo a tuh) ahihna, “I would say it’s a forgery. The script doesn’t look authentic” ci-in na gen hi.\nTua lai kigelh themno mipi’ tunga a lakkhia Karen King mahmah in zong tua lai tawh kisai a kician lo thu tampi om a, tua banglam pilna nei a lawm a gual mipilte in bangci ngaihsut cih a pulaknate uh thupisan mahmah ding ahihna zong tua kikhopna sung mah ah a zingciangin gen hi. Tua banah, tua laigelh pen bang hun-a kigelh hiam, cih a kitel nadingin a laitui sittelna (ink test) neih lai ding a ngaihsutna zong pulak hi. Ama’n bel sep ding tampi om lai a, tuate lakah “ink test” bawl lai ding zong khat hi pah-in, bangbang ahi zongin thu-umte lak ah Zeisu in zi nei hi, cih a upna uh a kigelhna lai a kimuh masakna ahih manin i lungsim hong phawng tham veve ahihna, “We still have some work to do, testing the ink and so on and so forth, but what is exciting about this fragment is that it’s the first case we have of Christians claiming that Jesus had a wife” ci-in na gen hi.\nDr. Karen King in a genna ah bel, tua lai pen a kibawltawm hi lo-in a taktak hi ta leh zong Zeisu in zi nei taktak hi, cih thu historical evidence hong lak hi tuan lo a, Zeisu a sih khit kum za nih/thum cianga thu ummite te in amah zi nei-a a ngaihsutna uh hong lak hi bek ding hi, ci lai hi.\nCoptic siam mahmah khat ahi Wolf-Peter Funk in bel, tua laigual giat lel in khiatna mahmah nei lo hi, banghang hiam cih leh, a nung a ma (context) nei lo ahih manin a khiatna a kitel zo ngei ding hi lo hi, ci-in gen-a hi mahmah hi. Laigual 8 bek a pha papyrus themno khat hi a, 1.5”x3” (4 centmeters x 8 centimeters) hi veuhvauh bekmawk hi. Funk in a genna ah bel tua bang lai themno tam mahmah a, a ut peuhpeuh uh gen thei lai uh hi, ci-in, “There are thousands of scraps of papyrus where you find crazy things. It can be anything” ci sawnsawn hi. Amah pen Canada gam Quebec a Laval University ah Nag Hammadi Coptic library ah co-rector a sep laitak ahi hi.\nTua lai themno koi pan-a hong piangkhia ahi tam maw leh? 2011 kum December kha sungin a min kigen lo tua bang pian tanglai van leh nate a kaikhawm mi khat in Dr. Karen King kiang ah tua laidal hong paipih a, a khiatna bang hi a, bang thu kigen hiam cih dong hi. King in zong papyrus lam a siam mipil nih laka, tuate in tua lai themno pen a takpi peuh hi thei kha ding hi, a cih uh ciangin King in September (2012) kikkhopna sung ah hih thu a pulakkhiat ahi hi. Tua lai themno nei pen in bel Harvard University tung ah zuak nuam hi, cih zong gen lai hi.\nTua ahih manin Coptic lai a kigelh tua laigual giat khawng a kigelhna papyrus tunga a khiatna tawmkhat a kikhia thei lai mal nih mal thum hangin lunghihmawh nading om peuhmah lo a, ihmut mawh nading hi lo hi, cih i gen nuam hi. A kician lua mahmah Pasian Khasiangtho in hu a muap Laisiangtho sunga kigen thute i up ding leh i lungmuan mahmah ding kisam hi. (2012 Kum October/November UPNA LAIGIL adinga ka gelh hi.) Rev. Zam Khat Kham\nPrevious: I Lungtang/sim Sang Lian Zaw ~ Rev. Zam Khat Kham\nNext: New Life 4U Ministry (N 4 M) pan lungdam kohna\nSihkohna & sihvui hungelna: Pa John Gin Khan Dal (kum 72, Tonzang)


timestamp: atn

url: =Gal zawhna dingin pello a kisam thute ~ Khup Lian Thang :: ZOMI DAILY\nGal zawhna dingin pello a kisam thute ~ Khup Lian Thang\nposted on 10 June 2018 at 8:12 am Lomkholna: Article, Khuplianthang\nSun Tzu a kici, BC 6 pawl aa Sente mipil galkap mangpa in ,“Na galte kuate hi a, nang kua na hiam cih theisa in gal na do leh gal na zo pelmawh ding hi ci hi” ci hi. Galsim dingin na kipat ma in, na galte’ tha nemna tha khuahna, a siamna a siamlohna, galte om na leitang leh a khuahun cihte hoihtak in kankhol in na theihkholh a, tua tungtawn in galsim dingin na kigin nak leh na gualzo ding hi aci ahi h\nSun Tzu mah in, tua bangin galte or ei le ei ih ki theihna dingin, hoihtak in gelkholhna (Strategic Plan, Master Plan) ih neih theih na dingin makaite leh galkapmangte in thu bulpi 5 tawh hoihtak in etkak den dingin na gen hi.\n(1) The Moral Law – Makaite, mipite’ neih ahoih leh lampi man lungsim puakzia\n(2) Heaven- Pasian gelsa leitung khuahun zia te\n(3) Earth- Pasian bawlsa leitang kiphah zia te\n(4) The Commander- A pil a ciim, lungsim a tang, a hangsan leh a kician makai\n(5) Method and Discipline – Sepzia siamna leh hoihtak in kikhal zawhna,\ncih bangin hih thu 5 hoihtak in khinkhai in tua tungtawn in gal a do te in gualzawhna ngah ding hi na ci hi.\nA man lungsim puakzia ki guan (Moral law)\nGalpi nihna lai in Germany te pen hong thahat mahmah in Europe gam khempeuh phial amau khut sungah a koih zo ding dinmun hong tung hi. A galvan neihna, a galkap mimal thahatna, a neih galvan te’ hoihna leh a thahatna cih te hangin leitung gamte khempeuh sangin galvai ah athahat pen gam khat suak uh hi. British gam bup mipi khempeuh leh a gam makai khempeuh zong pen Nazi Germany te hangin lauthawng mahmah uh hi. Tua hun laitak in a Prime Miniter pa ahi Neville Chamberlain pen a nunnem in, Germany tawh kilemna bawl ding alunggulh khat ahi hi.\nAhih hangin British te MP te, a gambup mipi te in Germany te kalsuanzia hangin lunghimawh uh a, amau tawh kilemna ih bawl hangin hunkhat teh hong sim veve ding ci-in lunghimawh in mipi te lungkia mahmah uh hi. Neville Chamberlain in a mipite lungmuanna leh lungkimna dingin nasem zo kisalo ahih manin amah khawl in, 10th May-1940 kum ciangin ama mun ah Winston Churchill in laih hi.\nChurchill in makai hong sep ciangin Parliamnet ah thugen a “Ken ka hih leh ka gam leh ki minam aa dingin paik theih a dang neilo hing. Ka sisan, na sep hanciamna, ki khitui leh ka khua-ul bek kong pia zo ding hi” ci in, gam leh minam itna bulphuh in, Germany te khutnuai ah lut sangin luangkham ih sih dongin dong hi hang, ci ngiat in hangsan takin hong makaih hi. Tua bangin hong makaih ciangin a mipite, agam makaite, a galkap te sunga om a kuangmit sa hangsanna, lawpna, veina itna te hong guang kik zo in hong nosuak sak kik zo hi. Tua bang lawpna, hanciamna leh amakaipa’ makiahna ah citak tak in zui uh ahih manin, kua mah in zawh zawh dingin aki um zolo, Germany na zo uh hi.\nLeitang kiphah zia leh khuahun ngeina (Heaven and Earth)\nHih galpi nihna kipat lam in Germany te in ama gam veng teng do ding, tua a zawh masiah pen nisuahna lam aa om Soviet Union tawh gal maitang hong nuamlo ahih manin, amau gam nih gal kido lohna dingin thukimna bawlpih hi. Germany te in a upmawh zah sangin a gam vengte khempeuh phial hun tomno sungin na zo dektak ta uh ahih manin, kuama upmawh loh laitak in nisuahna lam ah galmai thak hong kipan uh hi. 1941kum June kha pawl hi in, lam et hetloh laitak ahih man in Soviet Union te in kiging hun ding ngah manlo ahih manin, hun tomno sungin a gam tampi na la man uh hi. Soviet Union te khuapi ahi Mosco pan in 50 mile khawng bek a gamlatna tungta uh hi.\nAhih hangin phalbi hong tung ta in, khua hong votlua ahih manin Germany te’ galvanzat te, a motor sathau te khal mangin ki zang theilo hi. A thaupi te, a sikte votlua ahih manin ki zang theilo hi. A galkap te mahmah aa dingin a silh ding puan kicinglo, a zat ding khedap kicing lo, cih bang teng hangin cina luna in, lungkia gawp uh hi. Tua bang hangin Germany te in amai uh nawt zolo in, a hi limliam aa aom laitak in, leitang pianzia athei zaw Soviet Union galkap te in, kilom khat kik in manlang takin na leh nawt kik zo uh hi. Germany makaite in Soviet Union te phalpi khuahun lut hun, khau vot zia te a kisam zah in na awlmawh khalo uh ahih manin, tua hun aa kipan in damdam in Germany te gal lelh a kipanpan ta uh ahi hi.\nA makaipa, galkap mang te makaih zia (The Commander)\nGermany te in Soviet Union te khuapi Mosco pan phalpi hangin gal lel in a nungkin hangun, a dang galmaitang ahi, Soviet Union leitaw lam ah galzo veve lai uh hi. Germany te’ makaipi Hitler ngimna ah hih leitaw lam la zo dingin, tua mun ah sathau tam mahmah ahih manin galdo na dingin a kisam sathau khempeuh phial asik zo ding sathau khuk teng lak masak ding cih hi masa hi. Hitler in Mosco pan in a galkap te anung kinna hangin lungkim zolo ahih manin Soviet Union leitaw lam aa a khuapi khat ahi Stalingrad khuapi lak dingin a galkap mangte thupia hi. A taktak in tua khuapi pen Germany te’ kisap ahi sathau zong om lo a, tua khuapi a lakna hangin Germany te aa dingin tua hun lian laitak in kimanna bangmah a om lo hi ci-in ama galkap mangte in gen hi.\nAhih hangin Hitler in a galkap mangte’ngaihsut piakna sang lo-in ama ii thangpaihna bulphuh zaw hi. Stalingrad khuapi ala khin dektak himah taleh a langlam te in amau khua a mau leitang ahihna hangin gal maitang nawk zia na siamzaw uh ahih manin tua khuapi zong na la zo tuanlo uh hi. Hih bangin gallel in a nungkik ban vuah, a kisap mahmah ahi a sathau khuk zong lazo lo uh ahih manin sumh mahmah uh hi. Hitler in galvai ah a siam takpi ahi a galkap mangte’ genna ngai nuamlo, a ngaihsut piakna te asangthei lo bek thamlo in, lehtat zaw sawp ahih manin a guallel gawp uh ahi hi. Tua bangin makai hoihlo khat neikha uh ahih manin zumhuai takin galpi nihna ah Germany te in gualel uh hi. Ngimna hoih ngimna gina anei, a gam aa dingin itna deihsakna anei, ngaihsut piakna a sang thei makai hoih aki sam na hi zen hi.\nSepzia siamna leh kician tak-a ki khalna zawhna (Method and Discipline)\nGermany galkap te pen sepzia galdo zia siam mahmah, kician mahmah, a etteh tak leh kikhal zawhna anei te in kiciam teh bilbel hi. Galkap sungah a ki-uk zia, aki pattah zia, cihte pen kician mahmah hi. Bek thamlo in gal asim zia, a gel a vaihawmzia te uh zong kician mahmah in kiciam teh hi. Tua hang mah in hun tomno sungin Europe gam teng phial a la khinzo dektak ahi hi. A mimal mahmah in zong citak ngiat uh a, a kipia vaipuak pen hanciam in manawt uh hi. Tua hang mah in zong Soviet Union tawh a ki dona ah Germany galkap te 1 million kim si in, a langah Soviet Union te 5 million bang a si in kiciam teh hi. Sepzia bawlsia siam in, mimal kim kician takin a kikhalna a neih zawh uh hangin atawpna ah pen Hitler dan makai khat aneih hang uh na hi zaw hi.\nHih a tunga Sun Tzu ii gen thu 5 teng hoihtak in gelkholhsep theihna dingiGal maitang ah galzawh na dingin akisam penpen ahi hoihtak in gelkholhna (Strategic Plannin, Master Planning) a bawlte bawlna in hunsaupi aa dingin gualzawhna guallelhna na kinga zaw veve hi.\nHoihtak khat vei ngaihsun kik ni\nA diak in tulai Zomite in gamvai, minam vai, biakna pawlpi, kipawlna tuamtuam, sumbawl paaibawlna tuamtuam aa makaite’ aa dingin, hih a tunga thu 5 tungtawn in tampi ngaihsut ding thu hong musak hi.\n1) A thupi penpen ah vaikhat thu le la khat peuhpeuh kalsuanna dingin ngimna hoih ngimna man leh gelkholhna (Strategic Planning, Master Planning) neih masak den ding kisam masa penpen hi.\n2) Tua ngimna leh gelna atangtun theih na dingin ih mipihte tawh kizopna, ih nasem te tawh kizopna ahoih ding thupi mahmah hi. Mipi leh nasemte in lawptak leh lungkim tak in amau maban ciat ah kician takin vaipuak la in na a sep theihna dingin makaite in thapiak siam zolsiam ding thupi mahmah hi.\n3) Ih ngimna ih deihna a tangtun nangin leitung khuahun luan zia, ih kim ih pamte’ kalsuanzia te tawh hoihtak in khinkhai kawm aa kalsuan theih ding pen pello in a kisam thu ahi hi.\n4) Sepna kalsuanna ah sepzia bawlzia siamna zong pello in kisam hi. Tua sepzia bawlzia siamna pen citak takin kikhal zawhna in hong nungthuap loh phamawh hi.\n5) Hih bangin a tunga paizia kalsuanzia ding nampi 4 teng pen galzawh na dingin pello a kisam thute ahi hi. Zomite in a tunga thu 4 lakpan thu 1 khawng om peuhleh a lem ding a gualzo ding or a gualzo khin kisa kha thei zel hi hang.\nA tung a thu 4 teng khuituah kawmsa in deihsakna leh itna anei, tungsiah nuaisiah deidanna a neilo, a neu alian ii piak’ ngiahsutnate athupi bawl, a hangsan leh a kician Makai, Galhang makai khat in a makaih ahih nak leh, tua gamvai nasepna, minam vai nasepna, pawlpi kipawlna tuamtuam, innkuan sung ki makaihna cih te ah gualzawhna in pello in hong nungzuih ding hi. Lungdam, Khup Lian Thang Ref: The Art of War, Sun Tzu\nPrevious: Vabang in hong len san\nNext: Laitui leh Kaptel mawtaw lampivai ~ Isaac Pau\nZomi lakpan Ph.D ngah masa pen Dr. Leo Mang Cin Hau tawh holimna\nPu Thual Zen Gal vai ~ Suum Do Thang\nEi Tangval te theihhuai thu 10 te ~ Job Khupsang


url: =Gam leh Minam a khangto sak Makai hoih. Agelh ~ Khup Lian Thang - Laibu Saal\nHome > Untagged Gam leh Minam a khangto sak Makai hoih. Agelh ~ Khup Lian Thang\nGam leh Minam a khangto sak Makai hoih. Agelh ~ Khup Lian Thang\nGam leh Minam a khangto sak Makai hoih.\nDaw Aung San Suu Kyi in “Tu zawh kum 20 teh Singapore ih makhelh ding hi, tua dingin ih hanciam ding hi” ci-in 30th Nov, 2016 kum in Singapore aa Kawlgam mite tawh kimuhna ah gen hi. Gamvai lam thukan ten bel tua dan ahih zawh nang baih paklo ding hi ci ciat uh hi. Tua leh hih zahin a khangto khin, DASSK in etteh dingin a gen Singapore gam thu lunglut huai leh etteh ding tampi om kha ding hi. Tampi tak etteh taak om ding himah leh abulpi athupi mun pawl khat ngaihsun khawm dih ni.\nSingapore gam ih cih\nSouth East Asia sunga om gam neu mahmah khat hi in 714 Square Km bek pha a(Tedim Township 2409 Square Km)tuipi in kimkot hi. Malaysia, Indonesia tetawh kigam veng hi. 1819kum in British minam Stamford Raffles in sumbawlna phualpi dingin hih tuikulh tungah na kipan in tua pan in Britishte’ ukna nuai ah tungsuak uh hi. 1942-1945kum sungteng Japante’ khutnuai ah om hi. Galpi nihna khit teh Mangkangte lutkik in 16th September, 1963kum ciangin British kumpi tungpan suahtaakna a ngah khitteh phet in Malaysia gam tawh kigawm hi (Zomite zong belpawl gam ah aki gawm dan).Singapore in State khat dinmun tawh kigawm in Malaysia te neih State 14 lak ah khat in kihel hi. Amau bek hileh hamsa ding, galvai, sumbawlna vai, mipite mailam ding mah ngaihsutna tawh na kigawm uh ahi hi.\nAhih hangin Malaysia gamvai makaite in Singapore gam makaite na it zolo uh, tua hun sung mahin Singapore gam sung aa Chinese leh Malay minam te minamvai buaina te hangin Malaysia gam makai te in, Singapore gam hawlkhia or deihnawnlo uh hi. Tua ahih manin ut le ut loh hilo in Malaysia gam panin inn atuan akl a ki hawlkhia suak hi. Tua ni pen 9th August, 1965kum hi in tuni dongin Singapore te National Day in ciamteh uh hi. Tua hun laitak in suahtakna angah gamte in lungdam mahmah leh a kipak mahmah uh cih pen a ngeina ahih hangin, Singapore gam in suahtaakna angah ni in agam makaite aa dingin a dah penpen ni hi zaw bilbel hi. Malaysia gam pan in pai khia ding cih a theih ni-in a gam makaipi Mr.Lee Kuan Yew (1923-2015) bangin nasa lua mahmah ahih manin na kap ngeungeu hi. Lam-et bei, ki taisan, bangmah theilo mipi 2millions makaih ding, a mipite mailam ding cihte a ngaihsut teh a lunggim leh a lungtang na lua mahmah ahih manin an ne zolo ihmu theilo in cinat lawh liang hi.\nLungkia lo in amau leh amau ding kik\nMr. Lee Kuan Yew leh apawl tengin khitui naptui bektawh ahun uh beisak lo, hehna thangpaihna, khasiatna tawh ahun uh bei saklo in, nasep maban dingte nawhsa takin sep kipan pah uh hi. Leitung gam thupi te, UNO cih dan kipawlna lianpi te in, Singapore gam pen gam khat in a ciapteh nangin hanciam masa pah uh hi. Tua hileh a gam uh maimang, ki nopneh gawp cih bang om nawnlo ding hi pah hi. Tua khitteh a gamveng te (Malaysia, Indonesia) in zong a nopneh theihloh nangin galkapte galvan te, British te’ tung mah pan huhna ngenin amau kamciamna angah zawhna dingin hanciam uh hi. Tua khitteh a thupi pen ahi mipite’ nasep silbawl ding, nek leh dawn dingte, lampi tuamtuam zongin nakpi takin hanciam mahmah uh hi. Gamdang Company lianpi te, sum nei mihau tampi takin Singapore gamah nasep akipat theih nangin nakpi takin zawl bawl uh a, Singapore kumpi lampan in zong, huh theih panpih theih aom bangbang tawh panpih ngiat uh hi. Gamdang mite in Singapore gam a lunglut nang, a muan mahmah nangin nakpi takin hanciam uh ahih manin, a sawtlo in gamdang Company lianpi te’ muanna ngahin manlang takin Singapore gam ong khangto hithit ziau hi. Kumpi sungah, U lian makai sungah golhguk nekna, a kilawmlo in gamtatna cih bang aom leh zong, maitang etna om vetlo in a kilawm a kituak bangin thu khen uh hi. Mr. Lee Kuan Yew in “Gamsung a daihna leh a khantoh na dingin thukhun khauhtakin zuihloh phamawh hi” ci ngait hi.\nPilna nei, nasem dingin Singapore gammi te a mi kicing lo ahih manin gamdang mun tuamtuam pan in mipil misiam tampi tak sam in, Singapore gam sungah lungnuam takin a om theihna dingin vaihawm sak uh hi. Pil leh siam a sakte uh gamsungah suakta takin teen theihan (PR-Permanent Resident) pia in, a gammi hihna (Citizen) nangawh zong pia lel uh hi. Zomi tampi tak zong Singapore PR leh Citizen om hi.\nGam mite’ kilem na, Singapore kumpi’ Policy\nGam sung buai theihna ding ahang tam mahmah ahih lam pen gam makaite in tellua ahih manin amasa in minam vai, biakna vai ah Policy thupi khat na kiplet masa uh hi. Tua policy pen “Minam, biakna, ngeina ki deidan lo in, gam leh mipite’ nuntak khuasakna a khantohna ding bek maingat in na sem khawm ding” cih ahi hi. Tua mah bulphuh in minam khempeuh ii a hihna te zahtaak sak uh hi. Singapore gam sungah Sen(Chinese)minam 74%, Malay 13.4%, Indian 9.2% , Eursian leh a dang minam 3.3% cih bangin a teng khawm ahi hi. Biakna lam ah Buddist 33.2%, Christian 18.8%, Islam 14%, Hindi 5%, Tao leh Folk Religion 14% leh adang 18% teng pen biakna upna kician a neilo, cih bangin tengkhawm ngeingai uh hi. Hih teng a kilem loh in, hih gam khangto lo ding hi cih pen Singapore gam makaiten na tel mahmah uh hi. A gam in pautang (Common Language) dingin Manglai mangpau zangin nasepna, sumbawlna leh kumpi zumte ah Manglai ki zang hi. Amau gam mite pianpih pau leh ngeina abei lohna dingin Chinese, Malay leh Tamil laizong official lai in ciamteh veve uh hi. Gtn; Bus leh Meiling tung te ah lamlahna (sign, advertisement) te ah Manglai, Sen lai, Malay lai, Tamil (Indian) lai tawh namli in at diudeu lel hi. Mun la tuam, sum bei tuam mahmah kha ding hi. Ahih hangin, tua bang aa ahih tanghtanghna hang mahin minam vai kibuaina, ki telkhialhna tawm mahmah hi. Mipite in Kumpi makaite leh a makaihziate a muanna khauhsak semsem ahih manin sum bei tak mahmah na hi mawk hi.\nSang naupang te in Manglai ban ah Chinese, Malaly leh Tamil lai ci-in hih minam official lai te sung pan khat teitei sinloh phamawh hi. Minam khempeuh in amau lai amau ngeina te amangthang lohna ding, kepcing theihna ding deihna ahi hi. Tua bek thamlo in a tunga minam Percentage zui in inn zong hawm uh hi. Gtn; Housing Block khat ah inn 100 bang aom ahi leh, atunga minam Percentage zui in, Chinese ten in inn khan 74 lei thei, Malay ten inn khan 13 lei thei cih danin hawm in agam mi khempeuh ii a kizopna a kihual nang, minam khat leh khat kikal ki itna ki telsiamna a khang nangin gel in, kician takin vaihawm uh hi. Tua hang mahin in zong, suahtakna angah khit zawh 1969kum in khatvei bek minam vai in buaina om aa, tua nangawn zong Malaysia gam aa thupiang aki zom kha hi bek hi. Tunai 2013kum Little India vengah buaina om aa, ahih hangin minam bulphuh buaina hi lo hi.\nTu laitak Singapore gam’ dinmun\nBritish ukna nuai ah Singapore gam in amau leh amau ukna aneih hun, Mr. Lee Kuan Yew in 1959kum in Prime Minister asep kum (British te ukna nuai ah amau leh amau ki uk, 1963 kum dong) in gam mite kumkhat mimal sumlut $400 hi in, tua zawh kum 30 pawl 1990kum ciangin $12,200, 1999 kum ciangin $22,000 hi in, 2009kum ciangin $38,000 hi in, 2016kum ciangin $85,000 hi in leitung ah mimal in a ahaupen thumna in ki ciamteh hi.\nLeitung gam khempeuh lak ah teenna dingin a nuampen gam khat in kihel hi. Cidam lam ah leitung ah ahoih pen 6th na bang hi in, gammi te’ a khansauna (Life Expectancy) pen 80-85kum hi in Kawlgam mite ahih leh kum 65 ahih manin, Kawlgam mite sangin kum 20 a khansau zaw mawk hi. Zomite ciapteh na bang hileh khang khat a khansau zaw suak mawk hi. A sanglai sin dan zong hoih mahmah in, Singapore sang naupang te pen a tuntun na ah mite sangin pilzaw siamzaw hamtang uh hi. National University of Singapore leh Nanyang Technological University pen leitung ah University hoih pente lakah zong kihel zo hi.\nKumsim in khualzin nangin gam nuam pen, gam a siangtho pen, lung muanhuai pen cih bang te ah Top 5 sungah om den hi. Leitung ah sumbawlna lam ah, gam minthang tuamtuam tampi takte a nungtolh hangin Singapore ahih leh haksatna tampi aom kawmkal ah nungkik lo in tangtakin ding zo veve hi. Mipi te sum nei in, nek leh dawn tawh lungkham ngaitlo uh hi. Mipi nuntakna pen tua bangin lungnop takin aom theih nangin a gam makaite’ hanciamna leh deihsakna hang ahi hi.\nMipite nuntak nuam ahih manin gamvai minam vai ah buaina, kumpi tung lungkim lohna cih bang pen kitam zakkhak hetlo hi. A omlo phial hi ci leng kikhial lo ding hi. Tua bangin agam sung buaina lungnop mawhna cih bang omlo ahih manin gamdang Company lianpipi te, mihau te in sum bawlna phualpi in dingin muang semsem uh hi. Tua ahih manin leitung mundang tampi tak ah sum bawlna lam ah, mipi sumlut a kiam hangin Singapore gam ahih tua bangdante in tam nawk kha lualo hi. A bank neih te ahi, DBS Bank, OCBC Bank, UOB Bank cihte pen leitunga Bank muanhuai pen te ah kihel hi. Tua bang hangteng mah in leitung ah sumbawl na dingin a nop pen, ahoih pen leh a lempen leh amuan huai pen gam in kiciam teh hi. Kawlgam bang pen sum bawl na dingin lem vetlo hi in, letung a a 170 valna bangah aom laitak hi. Khangtoh nangin aki sam ahi ki muanna, gam makai leh kumpi te muanhuai na, gam khuahun a muanhuaina lam ah Kawlgam pen niam mahmah lai mawk hi.(Tu aa dinmun leh kumpi kikhelna ciang tawh gamdang sum nei company liante ong lut pak nailo ding cihna hi)\n1965kum lai in Malaysiate in kipawlpih dingin a deihloh, gammi pih dingin a it zawh loh uh Singapore ahi hi. Tu in ahih leh mi khempeuh, leitung gam khempeuh in a zahtaak, hunkhat lai in a nusia Malayisa te nangawn in sum thalawh dingin nisim in pai ziahziah in kileh ziahziah uh hi. Kawlgam mite, Zomite nangawn ii nuntak khuasak zia zong, a khelzo gam khat ong suakta hi.\nLee Kuan Yew’ kammal\nA gam makaipi pa Mr. Lee Kuan Yew (1923-2015) in ama at laibu ahi From Third World to First;The Singapore Story (1965-2000) sungah “Bang hangin Singapore hih zahin khangto thei hiam? Kammal khat tawh dawngkik ding hi leng Mite’ muanna hang ahi hi” ci ziau hi. Mite’ muanna cih ciangin, akumpi amakaite pen gamdang panin sum a bawl dingte aa dingin muanhuai ngiat uh hi. Golhguk ne lo uh in, a sep ding tavuan te zo takin sem uh hi. Sumbawl dinga paite’ huhin panpih uh hi. Deihsakna leh thuman thutak tawh a gam aa dingin na sem ngiat uh hi.” cihna ahi hi.\nTua mah bangin a gam mite in, a makai kumpite muangngiat uh hi. A sepna a bawlna khempeuh ah nawngkai sak nimnum cih bang om lo hi. A thupi pen in ahih leh, hih bangin gam mite, gamdang mi sumbawl te, mi khempeuh ii muan dingin a makaite in thuman thutak tawh, deihsakna tawh, hanciam takin na a sepna hang ahi hi.\nZomi ten a etteh loh phamawh\nZomite in tu laitak a dinmun uh en in, a thanem na ding bang mah omlo hi. Singapore gam zong , bangmah lo panin dingto in leitung ah a khangto pen gam khat suak hi. Gam ki ukzia, gam paizia ah Kawlgam leh Singapore gam ki banglo kha mah ding hi. Ahih hangin gamvai makaite dinmun, minam makaite dinmun, kipawlna hita leh biakna makaite, makai ahihna dinmun ki bang veve hi. Singapore in Malaysia tawh kipawl ding a ut penpen uh ahi hi. A ut pen ngah khalo bek thamlo ki hawlkhia hi lai hi. Kha kunkun phunphun tautau lo in, a om bangbang tawh ama na nawt veve uh hi. Zomite zong Kawlgam, India gamah leh mun tuamtuam ah a om laitak in, gam ki ukzia gam kalsuan zia pen amau deih dan adeih penpen paizia hi hetlo ding hi. Ahih hangin tua tungah dinkhawl lo in, a septheih bangbang tawh Zogam leh Zomite nuntak khuasak zia a khantoh nangin mainawt to in, a kalsuan veve ding pen athupi penpen ahi hi. Singapore makaite’ tungpan et-teh theih ding thu tampi aom ding kawmkal ah anuai aa bangin tawm gualsuk dih ni;\n1) Singapore gam makaipi Lee Kuan Yew’ gen mah bangin “ na mipihte na makaihna ah a muanhuai, amuan taak, deih sakna man, thuman thutak alenkip makai khat na hi hiam? cih mimal kim khatvei khat vei kisit kik huai mahmah hi.\n2) Minam tuamtuam, pau leh ham, biakna ngeina cih dan ki deidanna tawh bangmah tangtung zolo ding cih telcian in khat leh khat kipawl theih ding abulphuh Singapore makaite’ kalsuanzia te et-teh huai mahmah hi. Singapore gam ii gam leh minam kilam zia(mianm tampi, pau nam tampi, ngeina tuamtuam) pen Kawlgam pianza, Zogam kilam zia tawh ki bang mahmah hi. Singapore makaite in minam vai, gamvai, sepna bawlna ah, mi a tamte deihna zui ding, a tawmzaw te nenniam cip ding cih bulphuh lo in, gam aa ding a hoihpen ding siksan in kalsuan uh hi. Gtn; Singapore gam sungah Chinese mite a tam zawk hangin a Chinese te’ pau Mandarin(Sen’pau) bek ultung sak selo in kuama aa ahilo Mangpau zang ziau lel uh hi. Kawl kumpi in, tuni dongciang a khialh bulpi pen tua mun lian ahi hi. Zomite in tua mun ah a khialh loh ding thupi mahmah ding hi.\n3) Tu hun Zomite in, Belpawl gam a phut ahi a makai masa te, Insein gal a nawk Belpawlgam a honkhia Zomi galkap makaipi te’ dinmun pen, a telkhial a sangkhial tampi om lai hi. Singapore makaite in zong kipawl khawmna tawh a khantoh ding lampen, na tel mahmah uh ahih manin Malaysia tawh na kipawl masa uh hi. Mr. Lee Kuan Yew zong khial hi kici theilo hi. A tuntun na ah a dingtang makaipa ahih manin Malaysia ten a hawlkhiat hangin lungkia lo in, Singapore gam zong hih ciang dinmun a tungzo veve ahi hi. Malaysia tawh ki gawm hi zenzen leh zong, a Malaysia gam zong Japan gam dinmun bang tunpih zo veve lo ding kici thei tuanlo hi. Singapore gam makaite pen a tuntun na ah manawt a, mipi te’ aa ding deihsakna ngiat bulphuh in na a sem makai hoih te ahi hi. Kawlgam zong 1962kum dong nuamsa hi, ki zomsuak leh Korea, Japante zah bangin hau in khangto mahmah veve ding hi. Zomi makaite’ khialhna hilo zaw in tua hun laitak Kawlgam gamvai vaipuak neite paikhialhna hang hi zaw gige hi.\nSingapore gam ii khantohna pen a makaite Muanhuaina, thuman cihtakna hang ahi hi. Tu laitak Zomite’ makaite leh mailam maikai dingte khempeuh in, Zomite’ khantohna dingin a muan huai, a belhtaak , a mite ahuaizo, a mipihte’ nuntak khuasakna lamlak in a mapang zo ding makai hoih ahih kim ciat ding lunggulhna lianpi tawh hih thului hiah khawl bawl phot ni.\nKhup Lian Thang<thangliank@gmail.com>\nSat, Mar 18, 2017 at 3:12 PM\nGam leh Minam a khangto sak Makai hoih\nItem Reviewed: Gam leh Minam a khangto sak Makai hoih. Agelh ~ Khup Lian Thang Description: Rating: 5 Reviewed By: Cinpu Zomi


url: =Telenor Myanmar te’n Online Movie ettheih nadingin iflix amawkna in zangsakding :: ZOMI DAILY\nTelenor Myanmar te’n Online Movie ettheih nadingin iflix amawkna in zangsakding\nposted on 15 June 2018 at 3:00 pm Lomkholna: Myanmar, News, Sawltak\nMyanmar gamsung aom Internet leh Phone zattheih nadingin avaihawm, Telecommunications Service apia ahi Telenor Company te’n iflix amawkna in zattheih nadingin vaihawm uh cih Telecom Asia pan kiza hi.\niflix cihpen Online tungtawn in Video tuamtuam ettheihna “streaming entertainment service” apiakhia Company khat hi a, US gamsung aom Netflix tawh akibangpian in Asia gamsung ah Service apiakhia Company ahihi.\nTelenor Myanmar Operator te’n amau Service thakkhat ahi Fixed Broadband Service atangkokhiatna Promotion bawlkawm in, Telenor Customers te iflix access amawkna in zattheihding in avaihawm uh ahihi.\nTelenor te ii 5Mbps, 10Mbps, 15Mbps Broadband Plan azang Customer khempeuh in sum bangmah beithuah, piakbeh kullo in iflix amawkna in zangtheiding cihi. iflix ah tulaitak Movie tuamtuam, TV Shows leh Original Programming tuamtuam nai tultampisung ettheihding kikoih zihziahkhin a, tuate Telenor azangte’n amawkna in a entheiding uh ahihi.\niflix te’n Myanmar gammite zong mitsuan in ahanciam mahmah uh ahih mahbangin, iflix sung aom Movie, Video tepen Myanmar Subtitle tawh anuai ah kigelh pahpah hi. Myanmar Font pen Zawgyi leh Unicode namnih zang uh a, deihzawkzawk teeltheihding in koihsakpah uhhi.\niflix pen tulaitak Asia Pacific sung aom Malaysia, Indonesia, the Philippines, Thailand, Brunei, Sri Lanka, Pakistan, Myanmar, Vietnam, Cambodia, Bangladesh, Nepal cih gamteng ah ki enthei, kizangtheikhin hi. Asia gamsung bekbek ah Customers bekbek 1 Billion valbang neikhinta uhhi.\nTelenor Myanmar Company panin Fixed Broadband leh Wholesale makaipi ahi Tan Sian Tuang in agenkhiatna ah Myanmar gamsungah Online Educational leh Online Entertainment kilimzat semsem hi. Adiakdiak in khuapisung aomte’n Online kilimzat phadiak ahih manin, Internet Data pen atamtheithei kideih in, Data Demand pen khangsemsem hi.\nTua ahih manin Telenor’s Broadband Service nazatleh tulaitak Yangon leh Taunggyi huamsung aom Telenor Customer te’n lunghimawh nading omlo in nuamtak in kizangthei dending hi.\nMore: Telenor Myanmar te’n “Guinness World Records” pahtawina ngah\nMyanmar gamsung aom Telenor Service azangkha ka Customer te uhpen Digital Lives alemsemsem dingin iflix tetawhzong Partnership kibawl a, Digital Entertainment Services te’n Telenor Customers te’n nuamtak in zangthei tading uhhi ci’n genkhia hi.\nTelenor Myanmar te’n abeisa in Mobile Service hizaw a, ahi zongin tulam ciangin Fiber-based Home Broadband Service zong piata uhhi. Sawltak #zomidaily\nPrevious: Mytel te’n Myanmar gambup ah Coverage 70% huamsak khinta\nNext: Genting Highlands pan aciahsuk Tour Bus khat tuahsia, ahawlpa liam\nLaukei in, nang adingin vantungmite kigingden hi ~ Tdkhen\nBangkok Airport ah Security Officer khatin sum aguksak laitak CCTV pan kimu\nTg. Lian Suan Piang (Youth Affair Committee) tangthu tomcing leh holimna\nZankim gamdaih laitak (Silent Night Holy Night) ~ Rev. Cin Ngaih Thang\nObama in Trump in Putin alangpan nading in thuhilh ~ Thang Khan Lian


url: =LESSON 4 July 17–23 ~ MUC\nLESSON 4 July 17–23\nAdmin 11:49:00 PM Articles, Sabbath School Lesson\nTawldam Nading Manpiak Kul\nTu kaal sung sim ding: 2 Sam. 11:1–27, 2 Sam. 12:1–23, Pian. 3:1–8, 1\nKamngah: Create in me a clean heart, O God, and renew a steadfast spirit within me” (Ps. 51:10, NKJV).\nMi khempeuh in lungnopna leh daihna i lunggulh hi. Tua bang dinmun ngah nading a kisam khat peuh kipia khia ngam hi. Khuapi tampite ah innkhan neuneu sungah internet koih uh a, nai khat, nai nih cih bangin sumpia-in om uh hi. Tua bang munte-ah gamlumna, a mawkmawkin pusuak sungtum cihte kideih lo hi. Tua munah a paite in daitakin om kul a, ihmu nuamte in zong ihmu thei hi. Vanlengtualte-ah gamlum a deih lote ading gamlum a daisak thei bilah kikoih vanzatte kikawm thei hi. Nasepna munte-ah zong tawlngak theih nading lukham khat peuh kawmtheih dingin kikoih hi.\nTawldamna mantak ngah nadingin manpiak kul hi. Mi kimkhat in i tunnopna mun tawldam takin nunna ngah nadingin i khensat thei hi; deihtelna leh geelkholhna tawh kalsuan hi lehang i tupna mun tawh kipelh thei lo ding hi, ci uh hi. Mihing hanciamna tawh lungnop tawldamna taktak i ngah zo kei hi. Kum zalom li lai-in Augustine in ama gelh laibu Confessions (Book 1) sungah Pasian hong hehpihna thu hih bangin pulaak hi: “Nangmah in kote nangma ading mahin nong bawl khin hi; kote in nangma sungah tawldamna ka muh matengun tawldamna ka ngah kei uh hi.”\nTu kaal sungin Pasian lungtang a sukha mipa in Pasian tawldamna a ngah nadingin a kipiakzia-te i kikum ding hi.\nGimna leh Tawlna\nKhuakhal hun sung nitak khat tawldam thei lo Kumpi David in a kumpi inntung kileh kawikawi-in a om hi. A taktakin David in Jordan galkhatah galdo dingin a galkapte tawh a omkhawm ding hi zaw hi. Amah in Ammonite mite do-in gam sungah daihna om nadingin Pasian mite a makaih ding ahi hi.\nDavid in zia-etna sung puk nading lampi ahon kul lo hi. 2 Samuel 11:1– 5 sim in. Bang thupiang om a, David in bang mawhna lian sungah tuk hiam?\nA inntungkhum panin David in “numei melhoih mahmah kisil khat galmuh hi.” Siatna tawh kidim ahih manin tua nitak ciangin David in a muan mahmah galkapmangpa zi Bathsheba luppih hi. Nidang kumpite mah bangin David in ukna lian mahmah hi. Kumpi khat ahihna tawh kumpi dangte thukhun a zuih kul lo hi. Tua bangin ama si le sa deihna zui-in a gamtatna hangin David innkuan sungah gimna lianpi hong tung a, Pasian thukham tungah ukna nei lo ahihlam kilang hi.\nA taktakin thukham cih pen siatna panin a kem a hu hi zaw hi. Kumpipa in thukham kantanin na a sep takteh gimna tawh kipelh thei lo hi. David in Pasian thukham a palsat hun a kipan a nuntakna sungah gimna thuak kipanpah ahihlam phawk hi. David in a siat gamtat kuamah in thei lo dingin ngaihsun hi; ahi zongin tu-in Bathsheba in naupaai-in a pasal lah gamkuanin om hi.\n2Samuel 11:6–27 sim in. Koi bangin David in a mawhna selcip dingin vaihawm hiam?\nDavid in a siat gamtatna selcim dingin a hanciamna-ah Uriah in a zi Bathsheba kiangah ciah dingin a thupiak tangtung zo lo hi. Uriah pen mi citak mahmah khat hi-in David thusim ahihlam thei kei taleh nial hi: “ ‘Thuciam singkuang a kipan Israel leh Judahte in giahbukah om uh a, ka topa Joab leh a galkapte in gam sungah genthei takin om uh hi. Tua ahih manin anne tuidawnin ka zi tawh inn ah omkhawm dingin innah ka om ding kilawm lo hi, ci hi (2 Sam. 11:11). David in kuama theihlohin a mawhna aselcip nadingin a sepnate a kilangkhia ding hongsuak hi.\nPasian in thupha pia-in a ompih mahmah David in tua bangin siatna bawl cih pen lamdang veve hi. Hih thupiang in kuakua tungah bang vauhilhkholhna nei hiam?\nKhanglo Dingin Sapna Awging\nDavid in khuamial sahpi sungah kalsuanin a omlaitak mahin a lungdamhuai thu ngah veve hi. Pasian in Ama kamsangpa sawl hi. Nathan leh David in midang hi lo uh hi. Hun khatlai-in zong David in biakinn lam dingin a geelnate-ah Nathan in makaih ngei khin hi (2 Samuel 7). Tu-in ahihleh kamsangpa in na dang khat sem dingin kumpipa kiang hong pai hi.\nBanghangin Nathan in David tungah tangtakin genpah lel lo-in gentehna tangthu khat tawh David thuhilh hi ding hiam? 2 Samuel 12:1–14. Nathan in a pulaak ding thu theitel hi; Ama gen bangbang David in zong a teltheih nading lampi tawh gen hi. David in hun khatlai-in tuucing ahih manin Nathan gen thute pomthei pah hi. David in gitlohna, thuman lohna peuhmah deih lo ahihlam Nathan in zong thei hi. Tua ahih manin David in ama gen bang lianmah amahmah in a thuak dingin Nathan in hopih siamna\nnei hi, kici thei hi. David in tua migilo pa sih ding thukhenna a piak pen midang khat sih nading hi lo-in amahmah sih nadingin thukhenpa hong suak hi. Nathan in tua mipa “Nangmah na hiteh,” ci suk pah hi (2Sam. 12:7). “Nangmah hiteh” ci-in pulaakzia ding lampi tuamtuam om kha ding hi. Awsang mahmah tawh zong kipulaak thei hi; ahih keileh maitangkawkin kipulaak thei hi. Ahih keileh awzol takleh awneem tak tawh kigenkhia thei veve hi. Nathan in tua bangin “nangmah hiteh” ci-in a genin ah hehpihna aw tawh gen hi ding hi. David in thakhat thu- in Pasian tanu tapa khat in Ama deihna panin lampialin a omteh adahna thu a phawk kha hi David lungsim a lawngkha khat om hi. David lungsim kitamzansak thu hong tung hi.Banghangin David in “Bathsheba tawh ka mawhkhin zo hi; mi that pa ka hi hi,” ci lo-in “Pasian tungah ka khial khin hi,” ci zaw hi ding hiam? (2 Sam. 12:13; Late Ps. 51:4)?\nDavid in mihong hong lunggimsak mawhna hi, cih thei hi. Mawhna in a bulpi-in Pasian – Piangsakpa leh Honpa langpanna hi, cih tel hi. Mawhna in ei mahmah hong gimsak hi; midangte zong gimsak hi. I mawhna in innkuan maizumsak, pawlpi maizumsak hi. Ahi zongin a tawpna-ah i mawhna in Pasian nasak hi. I mawhna in vantung maingatin khuavak a tankhiatna Golgotha-ah siktukilh khat behlap a suak hi. “Kamsangpa taihilhna in David lungsim sukha hi; a khuaphawkna thosak hi; a mawhnate khat khit khat a mai-ah hong suakkhia deudeu hi. A mawhna kisikin mawhmai ding ngenin Pasian mai-ah a kun hi. Lau leh lin thuahin, ‘Keimah in Topa tungah ka mawh hi” ci-in awling daldalin a pulaak hi. Mi khat tungah i mawh khakte, tatkhialhnate Pasian tungah a mawh, a tatsia kihi gige hi. David in Uriah leh Bathsheba tungah mawhna lianpi nei ahihlam kiphawk hi. Ahi zongin tua sangin a lian zaw mawhna in Pasian tungah mawhkhakna hi.” Ellen G. White, Patriarchs and Prophets, p. 722.\nMawhmai-na leh Mawhna mangngilhmaw?\nDavid mahmah in thukhenna a pulaak khit ciangin (2 Sam. 12:5, 6), Nathan in David mawhna pulaak hi. David lungsim kitam hi; a mawhna hangin mawhmai ding thuum pah hi. Thakhatthu-in Nathan in, “Topa in na mawhna hong maisak hi,” ci-in pulaakpah hi” (2 Sam. 12:13) tua ciangin mawhmai-na a ngah hi. Pasian mawhmaisakna ngah nadingin a hun zekai lo hi. Mawhmai- na a ngahma-in David in ama mawhna hangin kisik takpi ahihna lahkhiat ding\nkisam lo hi.\nAhi zongin Nathan in David mawhna hangin mawhna thaman a gah at kik ding genkhol khin hi (2 Samuel 12:10–12), a hong suak ding naungek in nungta lo ding hi, ci hi.\nPasian in David mawhna lakkhiatsak hi, cih thu a khiatna in bang hi ding hiam? Phiatsiangsak pah hiam? Tua mawhnate mangngilhpah uh hiam? 2 Samuel 12:10–23 sim inla, hih dotnate dawng in.\nDavid in a tuahkhak thute a ngaihsut ciangin a lungsimah dotna tampi om kha ding hi; naungek in sihsanin, innkuan sungah Amnon leh Absalom kikalah buai-na lianpi hong tung hi; a mailam thu ding genkholh theih om lo dinmun hong tung hi. Mawhna gah tampi thuak taleh, siatna nei lo naungek in sihna thuakin, ama khialhna hang hi lo sihna thuak Uriah cihte David in a ngaihsut ciangin Pasian hehpihna in mawhmaisakin mawhna hangin gimna khempeuh in hun khat ciangin beimang ding hi, cih lametna nei hi. Tua bangin gimna a thuak hangin David in Pasian hehpihna sungah tawldamna a ngah hi.\nDavid in ama kitangsap taktak in bang hi, ci-in thei hiam? Amah in bang lunggulh hiam? Late 51:1–6.\nDavid in a lungsim sung a om thu khempeuh suahkhia-in mawhna pulaakin mawhmai-na ngen hi (Late 51). Amah in Pasian itna leh Ama hehpihna lian a ngen hi. Amah in suah thakkikna a lunggulh hi.\nJesuh sungah tawldam ngah nading piakkhiat kisam ngaihsun lehang Pasian kiang pan huhna kisam ihihlam i phawk masa hi; eite in mawhnei mite ihi hi; Honpa kisam mite ihi hi. I mawhna thei-in a hong siangsak thei Pa bek i lunggulh hi; Amah in hong hahsiangin, nunna thak a hong guan hi. Tua bangin i om ciangin lametna tawh i mainawt thei hi. David in mi that pa hi; zuau gen pa hi; siatna bawl ding mi hanthawn pa hi; Thukhamte nga bang a palsat pa hi. Ahi zongin Pasian tungah amawhna kisikin mawhmaisakna a ngah hi.\nDavid in siatna tawh kidim hi taleh mawhmai-na ngah ahihleh, nang in zong lametna nei theilai hi lo na hiam?\nKikhelna Thak (Something New)\nDavid in bangmah paulap nei lo-in mawh ahihna pulaakin Pasian tungah mawhmai-na ngen hi. Pasian tungah bang ngen hiam? Late 51:7–12.\nSiangthona tawh kisai David in a pulaakna-ah puknah tawh kisiansuana thu in biakbukah siansuahna thute mah pulaak hi-in, Israel mite in siansuahna- ah a zat khat uh hi. David lunggulh siansuahnate in Moses thukham hilh bangin siansuahna mah hi (Siam. 14:4), David in mawhna hangin biakpiakna vangliatna, Khrih in leitung mawhna puakhia ding hi, cih a theikhol hi. David in mawhmai ding banah lungdamna leh nuamna zong ngen hi. Mawhna tampi nei napi mawhmai ding a ngetngamna zong hangsanna khat hi hi lo hiam? “Ka mawhnate maita hi, ci-in hong hilh in; tua hileh lungdam kipakin biakbuk sung ka lutkik thei ding hi. Biakbuk in nangmah a hong bia mite in lungnopna leh nopna a ngahna mun hi.”\nAdam leh Eve in mawhna sung a tuk uh ciangin Pasian muh nading panin busim uh hi (Pian. 3:8). Mawhna sunga tuk khitnungah banghangin David thunget in kilamdang hi ding hiam?Late 51:11, 12.\nDavid in Pasian tawh nungta khawm ding kisam ahihna mangngilh lo hi. Amah in Kha Siangtho lo-in cimawh ahihna phawk hi. Bathsheba tawh a mawh ciangin David in mawhna sung tukkik ding ol mahmah ahihlam phawk hi. Amah leh amah kimuanna bei hi.David in mailam hunah zawhna pen ama tha tawh kingah lo ding hi, cih theitel hi; Pasian tung panin zawhna leh Ama tungah kingakna bek in zawhna ngah ding hi, cih tel hi. Agualzo Christian nunna in eima zawhna hi lo hi; Jesuh zawhna hi. Eite in Jesuh hong ompihna i lunggulh hi; Kha Siantho hong ompihna i kisam hi; Ama hong hotkhiatna hangin lungdamna leh nuamna i lunggulh hi. Eite in kipuahphatna leh thaksuahna i kisam hi. Eite in Ama tawldamna – Pasian piansakkikna i kisam hi.\nPiansakna pan tawlngakna in mawhmaisakna tawh kigamla lo hi. “Pasian aw, keima sungah lungsim siangtho hong piangsak inla, a thak a man ngaihsutna ka sungah hong guan in” (Late 51:10). David in piansakna tawh kipawl kammal zang hi. Thukhun Lui sungah Pasian in nate piangsak hi, ci-in a pulaakna-ah “bara” cih kammal bek kizang hi. David in zong ama sungah piansakna thak a pulaakna-ah “bara” kammal mah zang hi. Tua bang piansak thakna i ngah ciangin tawldamna i ngah ding hi.\nMawhmai-na hangin lungdam kipak thei nai lo mi khat na hihleh bangin hong dal hi ding hiam? Mawhna khialhna ahihleh David nunzia panin bang nuntakpih ding na hi hiam?\nPasian khuavak A Kilangsak Mite\nMawhna siatna khat hangin maizumna lianpi thuakin ahi zongin ahong kimaisak ciangin, abeisa huna tua bang mawhna leh maizumnate mangngilh ding i hanciam hi. Ahi zongin mangngilh thei lo-in i phawk kikkik ciangin tua in lungsim na-sak hi.\nDavid in a thuak dahna lianpi bangci hi leh lunggulh hiam? Late 51:13–19.\nKuang leh keu akipan inn sung van zat khat peuhpeuh kia-in kitam leh, i hehsuakin van kisia-te niin paihna munah paih ding simloh bangmahin kizang thei nawn lo hi. Japan gamah amau ngei-na khut nasep “kintsugi” cih khat nei uh a, leibeel kisia-te bawlpha-kik siamna khat hi. Van manpha khat tua bangin a kisiat ciangin a kip mahmah dingin mat kik uh a, van hoih khat, van manpha khat hong suakkik hi.\nPasian in i mawhnate hong maisakin a hong bawl thak kik ciangin kikhelna khat om hamtang hi. Pasia mawhmaisakna manpha in i nunna kisia pen a hoih dingin hong bawlpha hi; i siatna khempeuhte hangin Pasian in hong hehpih lo-in a om thei kei hi. Eite in Pasian hotkhiatna a pulaakte i suak hi: :Nong hotkhiat dikna thu ginngaih takin lungdamna tawh ka sa ding hi” (Late 51:14). Tua bawlphatna-ah ei le ei a hanciamtawm ihi kei hi; a mawkmawkin kipuahphatna om thei lo hi ( auto-improve). Lungsim kitamzan, a kisik lungsim in Pasian min phat dingin kilawm hi. Tua bang lungsim in kimlepaam a taan vantung khuavak hi. Mawhmai-na i ngah ciangin midangte in zong mawhmai-na lunggulh thei uh hi.\nBangci bangin Late 51 leh 1 John 1:9 in kizopna nei hiam?\n1 John 1:9 pen Late 51 sunga thute tomkimcingin pulaakna hi, kici thei hi. David in “ Topa aw lungsim kitamzan, a kiniamkhiat lungsim na nawlkhin kei ding hi,” (Late 51: 17) ci-in a pulaak ciangin ama thuak thute pulaak hi. “Pasian kiangah i mawhnate va pulak lehang, amah citakin thuman ahih manin, i mawhnate hong maisakin i hoih lohnate khempeuh hong siangsak ding hi,” (1John 1:9) ci-in John in lungmuanna thu hong hilh hi. Pasian in a ciampel lo hi, cih i muan ding kisam hi.\nDavid in a mawhna hangin amah mah in a thuak thute, a innkuan sung kisiatnate a bawlpha thei kei hi. Ama khensatna leh ama sep bangin a gah a at kik hi. Tua bangin a thuak hangin David in mawhmai-na ngah ahihlam theitel hi. Ni khat ni ciangin Pasian Tuuno in ama thuak ding khempeuh a thuak dingin hong pai ding hi, cih thu upna tawh a muan ngam hi.\nKoi bangin 1 John 1:9 sunga kamciam na nuntakpih hiam? Koi bangin tua kamciam in nangma ngah ding hi, ci-in thei-in na telhiam?\nNgaihsutbeh Ding: “David kisikna in lungsim takpi-in kisikna leh kisikna man hi. A mawhnate hangin bangmah paulap bangmah zong lo hi. Bang bang gimna thuak ding hi taleh mawhna thukhenna pan taikhiatsawm ngei lo hi; amawhna hangin mawhmai-sakna lunggulh zaw hi a nunna in siatna\ntawh kidim hi, cih mu hi. A mawhnte kih hi. Mawhmai nading bekin thuum lo- in lungsim siangtho zong a ngen hi.. tua kamciamte sungah mawh kisik mi leh a mawhmai mi nunzia ding zong kihel hi. ‘Bang hang hiam cih leh ganhing tawh biakna na deih kei hi. Meihal biakna hong pia hita leng zong, na lungdam kei ding hi. Pasian’ san theih biakna pen lungsim kitamzan ahi hi. Pasian aw, a kitamzan, a kisik lungsim na simmawh kei ding hi” Late 51:16, 17.\n“David in mawhna sung a tuk hangin Topa in a phongto-kik hi.”\n“David in amah leh amah kiniamkhiatin a mawhna pulaak hi. Saul in ahihleh a mawhna hangin kithuhilhnate nialin, kisik nuam lo-in a lungkhauh semsem hi.”\n“Late 51 in David in mawhna sung pan suahtakna a lunggulhna, mihingte mawhna, siatna kisikna mantak ahong hilh hi. Mawhna sung a tuk Pasian tanu tapate in David in lungsim tawh a mawhna pulaakin, a kisikna thu phawkin thasaan Pasian thukham sungah mainawt uh hen.\n“David bangin lungsim takpi tawh kiniamkhiat a, a mawhna pulaakin mawh kisik takpite adingin lametna a om hi Topa in a kisik takpite Ama kiang panin\na hawlkhia ngei kei hi..”—Ellen G. White, Patriarchs and Prophets, pp. 725, 726.\n1. Koi bangin mawhna tawh kidim ihihna leh mawhmaisak kisam ihihna thei-in Vankhuanuai Kumpi tanu tapa ihihna tonkhawm thei ding hiam?\n2. Bang hangin mawhna khempeuh in Pasian langpanna suak hiam? Pasian tungah mawhna cih thu a khiatna in bang hi ding hiam?\n3. Thu-um mi hi lo khat in Uriah ahi a, David in Bathsheba tawh a neih naungek sihna cih thute a kipan amau mawhna hang lo-in gimna sihna thute hong dong hileh, bangci bangin tua dotna dawng ding hiam? Koi bangin Pasian in ki-itna hi, cih thu leh Pasian in thuman tawh nasem hi, cih thu na hilh ding hiam? Koi bangin kidona lianpi thu in tua bang thupiangte hong theitelsak ding hiam?\n4. Bang hangin Lai Siangtho sungah David leh Bathsheba thu khenpi nih dimin kigelh hi ding hiam? Tua bang thu a kigelhna ahang in bang ngimna nei hi ding hiam?\n5. Late 51: 11, 12 - Mawhna in Pasian tawh hong kigamla-sak hi, cih thu ngaihsun in. Na mawhna hangin Pasian kiang pan paikhia-in Amah tawh kigamla-in na nungta hiam? Bang bangin Pasian tawh kigamla-in a nungta mi in koi bangin nungta-a, bang hangin tua bang nunna in nunnuam hi lo hiam? Bang hangin hehpihna bek in hong huh thei hiam?


url: =Laithiangtho (Kumpite Khatna 19-20) ~ Thu Tatuam (Siyin News)\nLaithiangtho (Kumpite Khatna 19-20)\nTuesday, May 12, 2015 Laithiangtho Dokna No comments\n1. Elijah sia akua lau in tai ziam?\n2. Sinai mual sia ___ kici hi.\na. Thukham omna\nc. mual thiangtho\n3. Lianghawng kongah TOPA in thu nam bangza Elijah lak ziam?\n4. Elijah in akuate kumpi sathau noai ngei ziam?\n5. Elijah hun lai TOPA in Israelte bangza sim ngawl thalup sawm ziam?\n6. Elisha bang ahi laitak Elijah taw kimu ziam?\na. Tuu cing\nc. Ngasa vai\n7. Benhadad in bang anget zawk ciang Ahab in a uliante sam ziam?\na. Azi le atate\nb. Biakinnpi sung khamh\nc. Kumpi le Uliante in tok tu\n8. Akua in ngal kidomaa kisuang ngawl ziam?\nb. Ngalkap mangpa\nc. Ngalkap citak khat\n9. Ahab Syriate taw akido tu ciang, Lau heak in aci sia___?\na. Kamsang khat\n10. Ahab in Syriate taw bangza vei kisim ziam?\n11. Ahab in akua sia ka suapuipa ci ziam?\n12. Ahab in ___ ngawl hang in Pathian lungkim ngawl hi.\na. Pathian mai a zon\nb. Banhadad thalup\nc. Meingong tangate a it\nKumpite Khatna 19\nSinai Mualvum ah Elijah\n1Kumpipa Ahab in a zi Jezebel munah Elijah ii ngamtatna theampo son a, Baal ii kamsang theampo a thalup na thu dong son siat hi. 2Kumpi nu in Elijah kam khat thaak hi: “Kamsangte tungah na vawt bang keak in zing ciang tu hunin nang tungah kong vawt ba le pathiante in kei hong vaatlum tahen,” ci hi. 3Elijah lau a, a nuntakna kihukna tu in tai in, a naseampa kengin Judah ngam Beersheba zuan hi.\nA naseam pa tua munah nusia in, 4Elijah sia nitangtum dui sungah a peangin pai hi. Ama in thingkung khat ii lim nuai ah tawlnga in to a, taciang thi thei le uuk hi. “Nasia lei hi, TOPA awng,” ci in thu ngen hi. “Ka nuntakna hong laak sak tan; thi leng pha zaw hi, ” ci hi. *\n5Ama in thingkung nuai ah lumin mutthip hi. Thakhat thu in vantung lalang khat in tham a, hi bangin ci hi. “Khanglo in ne in,” ci hi. 6A kiimkot a et ciang anluum khat le tuidam thawl khat mu hi. Ama in ne in dawn a, tua zawkciang lum suk kik hi. 7TOPA ii vantung lalang sia a nii veina hong pai a, “Tho in an ne in, tua ahibale na khualhaw natu sia nang atu haksa lei tu hi,” ci hi. 8Elijah tho in, a neak a dawn zawkciang ni sawmli mual thiangtho Sinai dong a pai natu thangui thatang tua an tung pan nga hi. 9Tua munah zan ngiak tu in lianghawng khat ii sungah tum hi.\nThakhat thu in TOPA in, “Elijah, hi sungah bang vawt ni ziam?” ci hi.\n10Ama in zo a, “TOPA Pathian Vaanglianbelpa awng, na na— nang bekma ii na hong sep sak tawntung khi hi. Ahihang Israel mite in nang taw kiciamna paltan uh a, na biaktaute baltham in, na kamsangte thatlum siat hi. Kei bekma taanglai khi hi— taciang amate in kei hong thasawm hi!” *\n11“Pusuak in a, mualdawn ka mai ah hong ding tan,” TOPA in ama tungah ci hi. Tua zawkciang TOPA in kantan in hong pai a, vuipi suangval khat hong pai sak hi, tua vui in mualno kikhentham sak a, suangtumpuite tam zaan sak hi— ahihang TOPA sia vui sungah om ngawl hi. Vui vak hong thim a, tua zawkciang zin hong liing hi— ahihang TOPA sia zinliing sungah om ngawl hi. 12Zinliin zawkciang meikuang khat hong om a,— ahihang TOPA sia meikuang sungah om ngawl hi. Meikuang zawkciangin a kihuau vathial awneal khat om hi.\n13Elijah tua a zaakciang a maitang a puantual taw siinin pusuak in lianghawng kuamai ah ding hi. Aw khat in, “Elijah, hi sungah bang hi ni ziam?” ama tungah ci hi.\n14Ama in zo a, “TOPA Pathian Vaanglianbelpa, na na nangma na hong sep sak tawntung khi hi. Ahihang Israel mite in na thuciamna paltan in, na biaktaute baltham a, na kamsangte thatlum siat hi, Keima bekma taanglai khi hi— taciang amate in kei hong thasawm hi.” ci hi.\n15TOPA in ama munah, “Damascus hui dui sungah heak kik tan a, khuapi sungah tumin, Hazael sia Syria te ii kumpipa tu in sathau noai tan, * 16Nimshi ii tapa Jehu sia Israelte ii Kumpipa tu in sathau noai tan. taciang Abel Meholah pan a, Shaphat ii tapa Elisha sia nang hong laih tu kamsang tu in sathau noai tan. * 17Hazael ii thalup natu pan a suakta a om le Jehu in thatlum tu a, Jehu ii thalup tu pan a suakta a om le Elisha in thatlum tu hi. 18Ahihang Israel ngamah a nungta in mihing tulsali khe lai tu khi hi— kei tungah hong thumaan theampo le Baal mai ah kun ngawlin milim a namh ngawlte ahi uh hi,” ci hi. *\nElisha ii a Kisap khiatna\n19Elijah in tua mun nusia in a pai le Elisha sia khui kap taw lotho in mu hi; ama mai ah kap sawm le kap khat om a ama sia a khakbel kap sia taw lotho hi. 20Tasia ciang Elisha in a khuikap nusia in Elijah del a, taciang, “Ka pa le ka nu vaithakna in va nam phot tong, tua zawkciang nangma taw tonkhawm tu khi hi,” ci hi.\nElijah in zo a, “Pha hi, cia kik tan. Hong khaam ngawl khi hi,” ci hi.\n21Elisha sia ama ii khuikapte kungah pai in ngo hi, taciang a sa huanin, a khui hakkolte sia mei thuna thingin zangh hi. Ama in a sa sia mihingte hawm sak a, amate in ne uh hi. Tua zawkciang ama in Elijah ii hu pa tu in a nungzui hi.\nKumpite Khatna 20\nSyriate taw Kidona\n1Syriate Kumpipa Benhadad in ngam uk sawmthum le nii te ii siphu le ngalleangte taw kuanto in Samaria khuapi uumci in, sim hi. 2Ama in khuapi sungah kam thaak in Israelte ii Kumpipa Ahab munah, “Kumpipa Benhadad in hi bang teng hong ngen hi, 3ama tungah na ngun, na kham, na numeite le na tate a hatbel teng taw lut in,” ci hi.\n4“Benhadad ka topa mun ah son tavun a, hong ngetna teng sia lungkim khi hi; ama in kei le ka neisa theampo tang thei hi,” ci in Ahab in zo hi.\n5A zawkciang kamtai te hong heak kik uh a, Benhadad kung pan ngetna dang khat hong paipui thua hi. “Na ngun, na kham, na numeite le na tate nong aap natu kam hong thaak khi hi. 6Tu in, ka uliante kong pai sak tu a, na kumpi inn le na uliante ii innte tok in, manpha a sak theampo la tu hi. Amate zing ciang tu hun khawngin tua mun hong theng tu hi,” ci hi.\n7Kumpipa Ahab in ngamsung a lampui theampo samin hi bang ci hi. “Na mu uh hi a, hi sia pa in ei sia hong lalcip sak nuam hi. Ama in kam hong thaak a, ka zite ka tate le ka ngun ka khamte hong ngen hi, taciang ka na lungkim hi,” ci hi.\n8Lampuite le mipite in zo a, “Ama awlmaw heak in. Ama ii tungah lut heak in!” ci uh hi.\n9Tua ahikom Ahab in Benhadad ii kamtaite munah zo kik a, “Hong nget masak teng thukim khi hi, ahihang hong nget kik teng sia thukim thei ngawl khi hi, ka topa Benhadad munah va ci tavun,” ci hi.\nKamtaite cia a tawmvei zawkciang hong heak kikin Benhadad kung pan kam thaak khat ma hong keng hi; 10“Nang ii khuapi hi sia a sutham zo tu mihing a khom kong keng tu a, taciang suangbek te sia amate khut tek taw puakhia tu hi. Tabangin ka ngamta bale pathiante in hong vaatlum tahen!” ci hi.\n11Kumpipa Ahab in zo a, “Kumpipa Benhadad munah son tavun a, ngalkap citak khat in ngal kido zawkciang kisuangtaak pheang a, kido maa in kisuang ngawl hi,” ci hi.\n12Benhadad in Ahab ii kam thaakte sia ama le a kipawl pui ngam uk dangte taw puanbuk sung zu a neak laitakin nga hi. Ama in a mite sia khuapi sim tu in sawl a, tua ahikom amate sia dinmun la tu in hong kuan uh hi.\n13Tua laanin kamsang khat Kumpipa Ahab kungah hong pai a, “TOPA in ci hi, ‘Tua ngalkap hon lian sia kiita heak in! Amate tungah tu ni in zawna nang kong pia tu hi, tasia ciang kei TOPA ka hi hunlam nong he tu hi,’ ” ci in son hi.\n14Ahab in, “Akua in kidona lampui tu ziam?” ci in dongh hi.\nKamsangpa in zo kik a, “TOPA in ngamkhen ukpite ii nuai a seam khangmoi ngalkapte in lampui tu hi,” ci hi.\n“A ngalkap mipite a kua in uk tu ziam?” ci in Ahab in dongh hi.\n“Nangma,” ci in kamsangpa in zo hi.\n15Tua ahikom kumpipa in ngamkhen a ukte ii nuai a ngalkap khangmoi te sam a, amate sia 232 pha hi. Tua zawkciang ama in Israel ngalkapte khawmtua in tulsali pha uh hi.\n16Kisimna sia sunkim ciang hong kipan a Benhadad le a pawlpui sawmthum le nii te puanbuk sungah zu khamin a om laitak ahi hi. 17Ngalkap khangmoite sia madawk in hong mainawt uh hi. Benhadad ii ngalvilte in Samaria pan ngalkap pawlkhat hong pai hi ci in ama tungah ko uh hi. 18Ama in thupia a, “Hong sim tu in hong kuan ahizong, a vekpi in pummat vun,” ci hi.\n19Ngalkap khangmoite in kisimna hong lampui uh a, Israel ngalkap honte in zui uh hi, 20taciang misim in amate ii kido pui tek that uh hi. Syriate hong taithaap uh a, amate sia Israelte in del uh hi, ahihang Benhadad sia siphu tung panin hong suakta hi, ama sia siphu ngalkap pawlkhat in tonpui hi. 21Kumpipa Ahab sia ngalphual ah hong diang a, ngalte siphu, ngalleang te manin, Syriate in nasia takin lelna thuak hi.\n22Tua zawkciang kamsangpa Kumpipa Ahab kungah hong pai kik a, “Cia kik in a, na ngalkapte puapha in, taciang kidopna taw ngealna vawt in, banghangziam cile Syriate in mai tuk ciang hong sim kik tu hi,” ci hi.\nSyriate in Nii vei A simna\n23Kumpipa Benhadad ii uliante in, “Israelte ii pathiante sia mualpite pathiante hi a, tua hu in Israelte in hong zo hi. Ahizong, zaangtam ah sim leang ahile zo tu hi hing ci uh hi. 24Tu in ngam uk sawmthum le nii te ngalkap uk sak heak in a, ngalzia he ngalkapmaangte in uk sak in. 25Taciang nang hong taisan sa ngalkapte za ma in a tam ngalkap hon sam in, siphu le siphu ngalleangte zongh a ngei za ma sam in. Israel te zaangtam ah ih sim tu a, tu sia ciangin amate ih zo tu hi,” ci hi\nKumpipa Benhadad in amate ii ngaisut piakna sia thukim a, tabangin ngamta hi. 26Tuk hun hong thet kik ciangin ama in ngalkapte sam kik in, Aphek khua ah Israelte sim tu in pai uh hi. 27Israelte sia a kisam sa hi a, ngalvanh a cing taw; amate in khen nii in kikhen a mainawt a, Syriate taw kimaingat in ngiaphual saat uh hi. Israel ngalkapte sia Syriate ngam sung theampo ah a kizel te taw ettee ciang kealhon nii bang ahi hi.\n28Kamsang khat Kumpipa Ahab kungah hong pai a, “TOPA in hi bangin ci hi: ‘Syriate in kei sia mualnote pathian hi a, zaangtam te ii pathian hi bo hong ci hu in, hi ngalkap hon lian mama tungah zawna kong pia tu a, tasia ciang nang le na mihingte in kei sia TOPA ka hi hunlam nong he tu uh hi,’ ” ci in son hi.\n29Ni sali sung Syriate le Israelte sia kimaitua in a ngiaphual tek ah om uh hi. A ni sali ni ciang amate kido tu hong kipan a, taciang Israelte in Syriate tul zakhat that uh hi. 30A suakta lai teng sia Aphek khuapi sungah tai uh hi, tua sung khuapi luphung cimh in tulkul le tulsali thi lalai hi.\nBenhadad zongh suakta a, khuapi sung tu in, inn khat ii nung khaan khat sungah om hi. 31Ama ii uliante ama kungah pai in, “Israelte kumpipate sia ngual hesuak thei hi ci in za khu hi, Ka kawng uh ah khau-ip puan teangin ka ngawng uh ah khauhual taw kivial in, Israel kumpipa kungah ka pai natu hong oai tan, tua hi le ama in na nuntakna hong khoaikhe tha tu hi,” ci uh hi. 32Tua ahikom amate in a kawngah khau-ip puan teang uh a, a ngawng ah khauhual kivial in Ahab kumpipa munah, “Na naseampa Benhadad in a nuntakna na suatak sak natu hong maangkaa hi,” ci uh hi.\nAhab in, “Ama nungta lai ziam? Pha hi, ama sia ka suapui khat bangin ngaisun khi hi,” ci hi.\n33Benhadad ii uliante in limpha khat encik in a om laitak Ahab in ka suapuipa ci kammal a zaak uh po ciang, amate in thakhat in zomto in, “Na ci bangma in Benhadad sia na suapui pa hi,” ci uh hi.\n“Keima kungah hong paipui tavun,” ci in Ahab in thupia hi. Benhadad hong thet ciang Ahab in ngalleang sungah a to natu in sawl hi. 34Benhadad in ama munah, “Ka pa ii na pa tung pan khuapino a laak teng hong pia kik tu khi hi, taciang Damascus khua ah nangma atu sumzuak sum leina phual khat na koi nuam le ka pa ii Samaria ah a koi bangin koi thei tu ni hi,” ci hi.\nAhab in, “Hi thukimna tungtawn in nang hong suatak tu khi hi,” ci hi. Ama in kiciamna khat vawtin, Benhadad pai sak hi.\nKamsang khat in Ahab Puanil\n35TOPA ii sawlna bangin kamsang pawlkhat sung pan khat in a kamsang dang khat munah, hong vua tan ci hi. Ahihang ama in nial hi. 36Tua ahikom ama in tua pa tungah, “TOPA ii thupiakna nial na hikom kei nong nusiat po ciang tawpi khat in nang hong thatlum tu hi,” ci hi. Taciangin a nusiat po ciang tawpi khat hong pai a, ama that hi. *\n37Tua zawkciang tua kamsangpa ma in a dang khat ii munah, “Hong vua tan,” ci hi. Hi sia pa in vua hi, ama in nasia takin thong ahikom na sa hi. 38Kamsangpa in a maitang sia puansia taw hong tuam a, kimealseal in, lampi hui ah ding a, Israel kumpipa hong kantan tu ngakin om hi. 39Kumpipa hong kantan tu ciang kamsang pa in biakpui a, “Kumpipa awng, kidona sungah kihel hi veang, ngalkap khat in ngalte a mat khat kei kungah hong paipui a, hi bang hong ci hi. ‘Hi sia pa cing in; a suakta napo le na nuntakna taw lul tu ni hi, tua ahibale zong nguntang tulthum liau tu ni hi,’hong ci hi. 40Ahihang vai dang taw komla ka hikom a pasal suakta hi” ci hi.\nKumpipa in zo a, “Nangma in nangma thi natu thu son ni hi, daan na thuak kul tu hi,’ ci hi,\n41Kamsangpa in a maitang panin puansia sia hong leamkeak a, thakhat thu in kumpipa in kamsang khat ahi hunlam hong tel paih hi. 42Kamsangpa in kumpipa munah, “Hi sia TOPA ii kammal hi: ‘Thalup tu in kong thupiak pa suakta sak na hikom nangma in na nuntakna taw lul tu ni hi, taciang ama ii ngalkap honte na suatak sak hu in nangma ngalkap honte lalcip tu hi,’ ” ci hi.\n43Kumpipa sia Samaria a inn ah cia kikin thinngim in a thin kiam hi.


url: =Ei-le-ei Kimuanna, Kha-muanna ~ Khat Thang :: ZOMI DAILY\nposted on 2 December 2014 at 9:07 pm Lomkholna: Article, Khatthang\nEi-le-ei Kimuanna / Kha-muanna\nKhat vei lai-in business sem tangval khat tuipi nawl a om paakhuan sung khat ah lungkia lua in hong tung hi. Singkung nuai a om tutna khat ah mun la-in, a business sep a khahsuah ding ahihna tel kawm sa-in, maigum ngeungau in hong tu hi.\nA vanlaknate in a batin bangmah pia nuam nawn lo hi. A leibatsa tam lua a hih manin nisimin mat zetzetin leiba sikte in phone sam den hi. A credit card teng zong kikhak sak khin hi. A customers neih sun tengin zong muang zo nawn lo a hih manun, mun dangah tai-san manguh hi. A company bankruptcy loh phat mawh dinmun hi ta ahi hi.\nTua laitakin putek sim pian khat a gei ah hong tu-in, “lah na mai gum ngeungau keii a, bang lung himawhna nei na hia?” ci-in hopih hi. Business sem pa in zong a company a khahsuah ding a hihna gen hi. Putekpa in “ken hong huh thei ngel ve ning aw na vai pen, na min bang a hia leh?” ci-in dong hi. Putek pa in check khat lakhia-in, tangvalpa a piak kawmin, hih tawh na business na kipankik in la, tuzawh kum khat khit teh hih mun lianah kituahkik ni in, tua ciang hih sumte hong lohkik in ci-in, pai khiat san hi.\nSumbawlpa in zong putekpa check piak a et leh US$500,000.00 (teng nga) tak hi in, a sign thu min pen leitung mihau pen khat a kigen America gamah billionaire masa pen John D. Rockefeller ci-in sign kithuh hi. Sumbawlpa zong lungdam lua mahmahin, “sum vai lungkhamnate bel veng lian ai ta ve” ci-in hong maitai zo pah lian hi.\nA mah le a mah kimuanna hong nei ta in, a sem pepeuh a piangzo dingin khamuanna tawh hon gkidim ta hi. Khensatna hoih khat hong bawlin, bang le bang leh hih sum pen zang nai kei phot ningin, ka nasep hanciamkik ning ci-in, a check ngah thoh lo-in hici kep phot hi. A khut sungah $500,000.00 om cih thei a hih manin lungdam le khamuang takin a van laknate kiangah va pai hi. “Leibate tawmvei hong ngak lai un la, bangbang ahi zongin van zuak ding pawl khat hong pia lai dih un” ci-in kimuanna lianpi tawh va gen hi. A customer neih teng zong hopih in, lawpna le khamuanna tawh van hong zuak hi.\nLem-et ngam loh zah dong ding phialin, a business hong dingkik zo bek tham loh, khasim in a met a pung hong khang sak semsem hi. A leiba khempeuh hong lohkik zo banah van khawmg semsem a hih manin kum khat sungin gualzawhna lianpi hong ngah zo hi.\nKum khat a cin ni lianin, mihau pa John D. Rockefeller tawh kimukik ding, a nasepna a lawhcinna gen ding leh a check piak a zat lohnate gen nuam lua a hih manin sumbawlpa paakhuan ah hong nawh tai mahmah hi. Tu-ma kum khat lai-a, a tutna mah ah tu in, mihau pa John D. Rockefeller hong pai ding gal etet hi. A sawt lo in, putek pa hong pai gal muh takpi hi.\nA gei nai hong tungin khut kilen ding a van laitak, putek pa nungah zato siama (nurse) khat hong tai in, tangval pa aw, hong mai sak in, a mah pen lungsim cidam lo a kakep zawh kum khat val ta hi, ka muh loh kalin na vak khia zel in, a kimuh pih peuh kiangah leitung a mihau pen John D. Rockefeller ka hi ci-in mawk gen kawikawi hi, nang zong hong nawngkai sak kha hiam? na heh kei in maw!” ci-in zato siama nu in hong tum saisai hi. Tangvalpa in a kampau ding thei pak lo a hih manin, zato sianu in zong putekpa khut pan lenin paikhiat pih vingveng hi.\nPrevious: Vondeih Kep Ding – 15 (Pau Khan Kap)\nNext: Thucinh thutang (L)


url: =Pope Francis damlohna pan nuamtuam ta | Radio Veritas Asia\nPope Francis damlohna pan nuamtuam ta\nGemelli Zatopi inn tung cial sawm na pan in Nipi ni Angelus ngetna leh mipite muakna. Photo: Credit\nPope Francis nuamtuamta\nJuly 4 ni-in a Lianbel Siampi Pa Pope Francis pen gilsung lam dam lohna hangin Rome aa om Gemelli zatopi ah (operation) ki-atna nei aa nili a cin ni July ni 8 ni-in Vatican thupuakin nuamtuamta ci-in genkhia hi. A beisa nipi zawh nithum (Wednesday) ni-in Pope Francis in Leitung mun tuamtuam aa om mipite' itna leh thunget saknate hangin lungdam kohna thu Twitter kizopna tungtawnin pulak hi.\nLeitung Biakna lam makei pawlkhat leh kumpi lam thunei President pawlkhatin zong Pope Francis cidam na a hong ngah kik mengmeng nang leh a thunget sakna uh laikhakte zong a ngahna thu kiza hi. Pope Francis in "ki lemna leh ki-itna bawldingin a kiciamna pen cidam in hoih tak a zawp theih nading Pasian kiangah thunget sak ciatni" ci-in zong president khatin mipite hong cial hi.\nA beisa Nipi ni 11.7.2021 ni-in Pope Francis in a omna Gemelli Zatopi inn tung cial sawm na pan in Nipi ni Angelus ngetna leh mipite muakna nei hi. Mipite thunget sakna leh panpih nate zong lungdam kohna nei aa, amah in zong hamsatna thuak aa keep a kulte aa ding thunget sakna nei hi. A lungdam huai mahmah thu khatah Pope Francis pen nuamtuam deuh ta a hih manin zatopi-ah ni tam om nawn lo dingin Vatican thupuak in hong genkhia hi.\nThuzui a kuamahpeuh in zong a Lianbel Siampi Pa in pumpi cidamna hong neih kik mengmeng nading leh a tuunote Pasian deihna bangin hong makaih zawh nading thunget sak ciat ni cih a ki hanthawn phapha hi hang.\nPasian itna tel theihna ding


url: =Tuhun Zomi Dinmun ~ Pu Zokhai :: ZOMI DAILY\nposted on 9 February 2016 at 7:06 am UTC+9:30 Lomkholna: Article, Politics, Zokhai\n(T. Zokhai, written on 6 September 2011)\nTuhun Zomi dinmun nampi thum-in khensiam-a etding naakpi-in kisam-a, Zomite amun-amual zil-a etsiamna a-omding kisam mahmah laaitak-hi, banghanghiam cihleh Zomite’ social layer I-telsiam lohman-in buaina leh supna lianpitak a-omlian lohhang-in minam-sung kitukalhna (conflict) omthei tawntung ahihna kimu thei-hi.\nAtaangpi-in, Leitunggam Khatna (First World Countries) atungsa Zomite khenkhat; Leitunggam Khatna leh Zogam kikaal-a Zomite, leh Zogam-a Zomite ci-in khenpi thum-in etding thupi-hi.\nLeitunggam Khatna-a Zomite ataangpi-in USA, Canada, AU, New Zealand, Norway, Denmark, Sweden, Japan, Germany leh England-a kipan “gamhau, gamlian” I-cih gam-a omteng I-huamsak dinghi. Hih 1st World-a Zomite ataangpi-in Zogam-a Zomite-tawh akilamdanna-pen kum 2-pan kum 10 kiim ciangkhawng ahihi (deihna-ah; Zogam pan-in apaikhiat khitzawh kum 2 sung-a gamhau-gamlian atung omding, kum 3, 4, 5, – 10 sung-a atung omding cihnopna ahihi). Hih leitunggam khatna-a Zomite’ dinmun-pen akhangkhin gamte-ah social changes, social justice, social reform te’ hang-a hih dinmun atung-uh hilo-in kum 2 – 10 sungteng gaaltaai peemta ahuh kipawlna’ saanding ngaak-in silhoih abawl-tawh silsia abawl-tawh, amau’ neekzonna ciatciat-mah zomto kawmkawm-in hihbang gamhau-gamlian atung-uh (avekpi ahihloh hang-in) ataangpi ahihi.\nHihbang-in social kikheelna lo-tawh gamhau-gamlian atun-uh ciang-in amaute’ ngaakna gam nihna pan-a amuhkhaak-uh ahihkeileh Zogam pan-a abul (basic) siamna themkhat-tawh ahihkeileh leitunggam khatnate pan-a amuhtawm-uh technological information khoihna lam-ah abeisa hunsawtpi-tawh tehna-in nasiatak-in kithahaat mahmah-a, khantohna namkhat ahihi. Tua khantohna sung-ah technology khoih theihna tengmah-tawh amaute’ tunna akhangkhin gamte (developed countries)-a widwer community-tawh social level akikim bang-in kampau gamtat cihte hong kipan phangphang uh-a, tuate’ ziak-in minam-sung kitukalhna (conflict) hongpiang zeel-hi.\nGentehna-in, Zogam-ah bawngcingpa cipakni; belhpak gam (India, Malaysia, Thai, etc.) ahzong “ak bang-a muhtawm ne” (pulehpa’ paunaak)-mah hiveve, Leitunggam Khatnate hongtun ciang-in ama’ tunna gam-a standard of living asaang mahmah khinsa mite bang-in Zogam-a mipihte-hiam ahihkeileh belhpak gam-a mipihte-hiam’ tung-a atungtuanggawp bang-in thuhilhna, thupiakna, hapna, taaina-a kipan niammuhna-tawh akisun kampau/laigelh cihte hong-om ciang-in belhpak gam-ate hitaleh Zogam-ate hitaleh nana-dual hetlo veve ahihman-uh’n kinialna, mimal kiphinna, kikona, kisiatgenna leh atawpna-ah kilangbawlna ciangdong nangawn tungto theizeel cihthu Zomite’ groups neihsunte’ sungpan kimu thei-hi.\nHihbang minam kitukalhna aziak-pen leitunggam khatna-a Zomite akhial cihna hipah lo-a, ahizong-in tuabang gamhau-gamlian atungsa te-in theihding-a aki-naaksap mahmah thupaipi-khat amangngilhman ahihi. Amaute’ tunna-pen tuma kumzalom bangzahhiam laaipek pan-a Greek mipilte’ thuluan (theory) te, Christian nuntaak khuasakzia, minam, biakna, sumsinna leh politics ahualkop siamna ding-a naakpi-a akipantah khinsa mite (Zomite mahbang-a peemta-zong honkhat-mah omsaam naveencin) ataangpi hi-a, Zomite ahihleh “sial khekhaap kuaksung pan-a apusuak-khia uiphuk” (pulehpa’ paunaak) bangliinlian hi-kimlaai tua tualsung khuasakzia apiicing mahmahte-tawh akikim bang-a kampau gamtatte hongneih ciang-uh’n thu apaiding bang-in pai-thei nawnlo-in minam kitukalhna hong kipan cihna ahihi. US-a ateeng khinsa Pu Thang Khen Pau-in hunkhat laai-in, “hia, .. mite awngtutna-ah ciangkang azat nawnloh-uh kum 5-zong cing naailopi” acihpen kamhoihlo bang-a asaang a-omphial zong-in gamlian atungsa kilawmlo asak Zomi khenkhatte’ social background genna hi-a, naakpi-a reference taak-khat ahihi.\nThakhatthu-a munlehmual akikheel mihing peuhmah-in tua munlehmual adiak-in akhangkhin gamte-a social norms and values akici tualsung-a gamtat kampau ding-a kilawmkituak ci-a akiseh taangpi tanzil abatding naakpi-in haksa-hi. Ngeina-lamsang Dongtuakna (Cultural Shock), paukam salamkhaak (language barrier)-a kipan munlehmual kikheekna ziak-a buaina tampi kawmkaal-ah belhpak gam-ate ahizong-in, Zogam-ate ahizong-in tuate’ tung-ah thuneipi bang-in ahihkeileh thutheipi bang-in thulianpipi, vaailianpipi hong olgen ziauziau-uh, thupia bang-a hong hilhsuk ziauziau-uh ciang-in minam kitukalhna theihloh kaal-in aki behlaplap ahihi. Tua ahihman-in tuabang leitunggam khatna atung khinsa Zomite-in belhpak gam leh Zogam-a Zomite’ sang-in I-thutheihna, I-siamna naakpi tak-a asaangzaw-pah velval bang-a sehlohdingpen zia-om pilna namkhat ahihi. Zogam-a na- bawngcinpihpa’ sang-in kum 5-sung ansai/construction, cbt..-ah sumlawh-in na-om man-in namdangte paukam-tawh meh tuamtuam sapna, siiksek, leiseek, siiksem sapna cihte lobuang naakpi-a na-pilzawk nading thu-mahmah omlo-hi. Tua hi-a, gamlianpi I-tun man-in atunglo ahihkeileh atung naailo mipihte’ tung-ah nidang-a na-kizopna mahbang-a kizopna-in minam kitukalhna namkhat sumit zoding-hi.\nLeitunggam Khatna leh Zogam Kaal-a Zomite: -cihciang-in Kawlgam-a Yangon, Mandalay-a kipan Kawpi khangsiah ahuam-in etding ahihi. Hih Zomite’ sungpan-in ataangpi-in neektawm zonna mahtawh athapaih-saam hang-in Zogam-a Zomite’ sang-in adiak-in information technology lam-ah naakpi-in thahaatzaw uh-a, adiak-in gampua lam-ate’ lak-ah hun azeeksiam pawlkhatte bang-in naakpi-in ahun-uh amau’ phattuamna ding-in manphatak zanghsiam uhhi. Tuabang kawmkaal-ah, gamhau-gamlian paitheih nading lampi-mah ataangpi-in hahkat-in zongciat uh-a, uut-in uut takeileh (adiak-in gaaltaai peemta huhte kipawlna abelhsawmte-in) minam vaai leh politics thembang theihloh hong phamawhta, biakna-ah tuituum ngeilo hitaleh biakna-mah theihloh hong phamawh, porter mah bangmah theih hong kuulta cihbang-in theihloh kaal-in minam sung-ah social change khat hongpiang ahihi. Hih kikheelna (change)-in amaute kheel takpi-hiam, kineihpak bek-hiam cihpen amau-mah atheipen hiding-a, pawlkhatte-in minam vei tosuak, pawlkhatte-in politics uuk tosuak, pawlkhatte-in ahihleh amau’deih angah khitteh angei-mah abangkiik zong-om, angei bangkiik beklo-in minam vei leh politics a-uuk mite alangpan kiikzong om cihbang-in minam-sung kitukalhna-mah hong-piang veve-hi.\nHih Zogam leh akhangkhin gamliante’ kaal-ah Zomite ataangpi-in thatang-tawh thumaantak-a neekzong ngiatngiat honkhat a-om mahbang-in amaute’ tunglam leh nuamlam saaituah-a alimci khollo sumzonna, minam, biakna leh politics vaaizong ahoihkhom-khat thei kisakna mah-tawh a-om ciang-uh’n leitunggam khatna-a Zomi pawlkhatte’ nunluui ngilhna ziak-a thugingte’ tung-ah thukhenna, ngawhna leh touna cihte hongpiang-a, amaute’ nuai-a bang-a aseh-uh Zogam-a mipihte’ ading-inlah noksak khoptak-a neumuhna leh “mualtungmi” cihbangdeuh lungsim-tawh hongbawl ciang-in minam-sung kitukalhna hongkizom toto-hi. Hih Zomite’ dinmun-zong atung-a akhangkhin gam-a Zomite’ sang-in khamuanna a-omlo zawdeuh bekmah hi-a, amaute’ social standard of living ahihleh kisuun simsim-in (lungsim ngaihsutna lamsang-ah) kikim pianpian-hi. Tua hi-a, amaute’ nuai-a bang-a aseh-uh Zogam-a mipihte’ piimuhna leh atung-a gamliante-a Zomite’ neumuh tuanlohna tengmah hong lunggulh man-uh’n minam kitukalhna akizom tozeel ahihman-in hihbang munlehmual-ah lametna-pen lametna dungzui mah-in cihtakna-tawh haanciam-a, Zogam-a mipihte-tawh ngaihsutna leh sahkhua lamsang nungdeuhmah-a akithuah, akibang, akitonkhawm ahihlam piicingtak-a phawkna-in minam kitukalhna nakhat saatmit zoding-hi.\nAtawpna, Zogam-a Zomite:-pen ataangpi-in lungsianna leh kiniamkhiatna lam-ah athahaatpen ding-in I-seh dinghi. Ahizong-in siamsinna, zatui zaha naihna, mihing’ hihtheihna leh information tecnology lam-ah naakpi-in niam mahmah uhhi. Internet zattheihna mun-pen Kawlpi leh Tedim khawng bekmah hi-a, sumzat tawmding anei zawdeuhte, nulehpa ahau simsimte bekmah-in internet zanghzo uhhi. Adiak-in Tedim kiimteng leh Tonzaang, Cikha kualteng bang-ah internet kizangh naailo-a, lokhawh singpuak leh vanlei-vanpua-vazuak nasep tengtawh kitomsaan laaitak uhhi. Cidamna lam-ah, zatui zaha kicinloh baan-ah zato kicinglo, zatosiampi kicinglo, siamsinna lam-ah Kawlgam ukte’ sinsakteng ciangmah-tawh, biakna lam-ah cilehang amau’ pawltuam (denomination) ciat-mah sihpan vilvel bilbel, neektawm zonna mahtawh aki buaina kawmkaal-ah sumlehpaai zonna haksat ziakleh politics dongkholh ziak-in minam sung-ah peekkhat peeknih ngah nading ahihleh kheemngam maita, zuakngam maita cihbang-in minam naakpi-in tul-in vul-hi.\nSumsinna, neihna, pualaakna cihte limlim-ah suahtaakna omlo, kikhihcipna sung-a khuasa uh-a, free market omlo, freedom of speech omlo, company omlo, lokhawh nading gamlah keucip bangcihding, masuan kician kinei kimlo ahihman-in mite man (hunngah) mahmah zawsop uh-a, alungsiang leh akiniamkhiatpen ding-a I-seh kimlaai nana-tuaci deklo veve-hi. Tua manna (hunngahna) ziak-in ki-gensiatna leh ki-elna cihte-mawh nana-om veve-a, deihtak-in akigen-uh ciang-in kum 10 sung aki veengkhat hinapi akitheilo nangawn om (Tg. Thawng Mung pan-a zaakna) liang-hi. Tuabang munlehmual-ah tungsung kihualna leh tualsung kipawlna’ thahaatna khempeuh biakna pawltuamte bek-ah om-a, biakna lamsang-ah suahtaakna a-omloh nungsang-in biakna min-tawh tualsung aphatuam sakthei activity khatpeuh neihding haksa mahmah laai-hi. Sepkhop liailiai theihding-in sepkhop liailiai theihding na-mahmah omlo ahihman-in tualsung sahkhua kikheelna (social change) peuhmah-pen apiangthei naailo hilaai phot-hi.\nHih Zogam-a Zomite honkhatmah-pen amaute’ innkuanpih khat ahihkeileh atamzaw gamhau-gamlian-ah a-om neiciat uh-a, atung-a kitukalhna apiangsak mite’ thu naakngaih bilbel-uh ahihman-in (gentehna-in, “ka tapa-uh …..-ah om-hi, tuabang tuabang hongci-hi, a-omna-ah amah khauhpai mahmah-hi, ……………) cihbang kiphatsaknate-pen atung-a aki gensa “sahkhua asaang mahmahte’ lak-ah atun man-a ama’ sahkhua asaang mahmah-a asehkha” mite’ kampau/gamtat ziak-in Zogam ngiat-a mipihte’ lak-ah kitukalhna lawh-hi. Banghang mahmahhiam cihleh Zogam-a mipih ataangpi-in gamlianpi-a a-om mipihte thupi ngaihsut, alungsim uhzong namliante mahbang-a apiicing ding-in sehna nei-uh ahihman-in tuabang ana-hi khollo akhangkhin gam-a mipihte’ piicinlohna ziak-in Zogam-a tualsung kipawlna, biakna kipawlna cihte ciangdong nangawn lawh thei-hi.\nHih dinmun khenthum I-saaikaak ciang-in minam acidam zawdeuh nading-in akhangkhin gamhau-gamlian atungkhinsa Zomite (keizong khat kahihi)’ tung-ah apiicing lungsimpuakzia leh thukhualna, khingkhaaisiamna naakpi-in akisaplam kimu thei-hi. Lamkaal-a Zomite zumkong maangkong luut-a huhtheih a-omleh huhding longaal, ahihkeileh sumlehpaai-tawh huh cihlohngaal thuhilhna leh thupiak giapgiapnate kidaam theihding kisam-a, tuamahbang-in Zogam-a mipihte-in thupi hongsa-in I-thugente piilaak ahihleh thupilote genna kidaam pahding ahihi. Tuabaan-ah, internet-zong kaal khat-ah khatvei ciang nangawn haksa pipi-a a-en taitai Kawlpi, Tedim-a mipihte’ muh/sim ding-in I-kiim I-paam-a athupilua khantohna saangpipite I-naakgenluat ciang-in akimanna tampi omlo zawding-in ka-lamen mahmah-hi. Zogam-ah politics, biakna, education, health-a kipan suakta tak-a teelna (choice) a-om hetloh pipi-mah I-tunna gamliante-a tualsung khuasakna bang-in laaigelh-in kam I-pau zeel ciang-in Zogam-a mipihte ataangpi-in ne zolo zaw-uhhi. Agamdang-a atungsa mipihte leuleu ahihleh hilhding leh sinding alungluutte hilo-in ahilhding leh asia seemding alunggulh taangpi hizaw-hi.\nTua hi-a, I-ki hopihte kuate-hiam, amau’ social dinmun koiciang-hiam, amau’ omna koi gam-hiam cihte naakpi-in thupi-a, Yangon-a akhangkhia Zomi khat-pen Ciimnuai-a khangkhia khat bang-a I-va hopih zeel ciang-in ahihkeileh Ciimnuai-a khangkhia Zomi khat-pen New York, Church Street sung-a akhangkhia Zomi khat bang-in I-hopih zeel ciang-in hihte khempeuh tualsung, minam-sung kitukalhna nam-khat ahihi. Tua baan-ah, agamlianpi tungsa ei-mahmah-in zaanmah-a I-nusiat I-khua, I-gam, I-lawm I-gualte’ tungvuum-a (lungism ngaihsut leh khuasakna kikheel khollo napi) apilgawp, asiamgawp (siamsin thuahthuahzong omsaam naveni-in, ataangpi-in), vaanmi bangliang-a, gamlian tunnop man-a minam kipawlna-hiam, biakna-hiam pauhlappakna ziak-a a-Zogam, a-Kawlgam-a minam naseemte-bang hawmthawh-ek, aseemzawbang kisa-kha zawzeen cihbang-in I-om khaakzeel man-in hihbang minam-sung kitukalhna siahuai seemseem thei-hi.\nTua ahihman-in, Zomi a-itlo kuamah omlo hang-a, nulehpa, ulehnau, behlehphung atheilo kuamah I-omloh man-in I-nulehpate nulehpa ahihna mah-tawh, ulehnaute ulehnau ahihna mah-tawh, khuapih tuipihte, lawmlehgualte amau’ hihna ciatciat-tawh I-kizopna, I-ki itnate kitatsak lo-in, hingsak, nungtasak thamlo-in khangsak-in I-thahaat sakzawk nading naakpi-in kisam-hi. Lunggulhna banglianlian-in pulaak siamlo I-hih man-in kitelna-mah I-lamen hi!\nPrevious: Kei Kumpipa hizen lengmaw! Dr. Kyaw Thu\nNext: US gamsung khualzinna pawlkhat – 38\nKuala Lumpur khualaizang aom Restaurant nih meikang ~ ZD\nA (3) veina GZA khawmpi ah Dr. Do Suan Mung thugenna


url: =IH ZO NGEINA PHAWLKHAT. (Silh leh Ten) - Laibu Saal\nHome > Thuluui/Articles > IH ZO NGEINA PHAWLKHAT. (Silh leh Ten)\nIH ZO NGEINA PHAWLKHAT. (Silh leh Ten)\nIh Ngeina Pawlkhat\nLeitung ah minam tampi tak om hi. Tua minam tampi tak omte in a pu a pate a kipan a na zuih uh leh a zat uh gamtat zia, nasep zia leh vai khat peuh sai zia a tuam tek in nei uh hi. Tua bang a zia nam tuamtuamte tu hun ciang in Dan, Ngeina leh tawnzia / ciinzia (Law, Traditions and Customs) cih bang a khen daudau in minam a kici peuh mah in tuam neih tek in zui ngeingai uh hi. Hicibang ngeina leh dante in minam thupi leh picing hihna hong lak thei a, minam ginat lohna zong hong lak thei hi. Minam tuamtuam zong phung khat hihna lak thei a, phung tuam hihna zong piang sak thei hi. Ei Zo minamte in zong tua bang a dan, ngeina leh ciinziate ih pu leh pate a kipat ih na sin toh leh ih zat toh detdet tampi tak om hi. Tua bangte in minam picing, minam lian ih hihna hong lak a, leitung a minam thupi khat ih hih na hong tangko sak hi.\nTua bang a ngeinate ih ki angtan sak mahmah ding a hi hi. Angtan ciang bek tawh zong hun sak lo in, ih puah leh ih kep; ih zuun leh ih zat tohtoh ding a hi hi. Ngeina a hoih lo, zu leh sa nekna, leh kithawihna leh dawi leh kau biaknate pen khawl ding mah hi a, a hi zong in ngeina hoih tampi omte ih zat ding in hoih mah mah hi.\nEn pak leng: Nidang lai in khangluite in ngeina a aneih uh, tuni ciang a kizang mel lo khat om hi. Tua in bang hiam cih leh, Puan tawh kisai hi. Puan pen pasal puan leh numei puan in khen uh hi. Pasal peuh mah in numei pual zang lo a, numei kici peuh mah in zong pasal puan zang lo pah lel hi. Pasal puan kici peuh mah pen numei puan tawh sawp khawm ngei lo uh a, a pho nangawn zong pho khawm ngei lo uh hi. Pasal puan pen a tung nung zaw in pho uh a, numei puan leh naupangte puan pen a niam zaw deuh ah pho uh hi. Tua ban ah puan pen ut bangbang a mawk silh theih hi lo hi. A cinh leh hau zaw deuh, a tong leh a ai zo zaw deuh leh gal man - sa man zote bek in a silh theih cih bang in na ki khen deudau hi.\nPasal puan leh numei puan tuni ciangciang a ih kep leh ih zat, minam puan ih cihte uh a nuai a bang hi.\nPasal puante (nam 5 pha hi).\n1. Tang Cing (Tangcin):\nPasal pha, gal leh sa ai zote bek in zang thei a, sahang man zote siken puan ding in kiguan thei bek hi. Misi dangte in siken puan in zang thei lo hi.\n2. Puanza Lai San (Puan Laisan):\nHih puan pen ‘Dapzal’ puan zong kici hi. Pawi khat peuh om ciang a pasalte puanza neih thupi pen a hi hi. Gal man, sa mante bek in sih ciang in keng thei hi.\n3. Tual Puan:\nHih puan pen patkhau tawh kigan hi a, Silh tang zang in ki zang hi. Tukhun, khua khal hun leh phalbi hun cih om tuam lo a, kumtawn a kisilh thei a hi hi.\n4. Puantam Silh :\nA kang, a vom, a san leh a gial cih bang in nam tuamtuam om hi. Puanza liang vat in kizang hi. Gal man lo, sa lah man lo, Aih ding nei lo leh inn siansuah lote a sih ciang in situamna in kizang hi. Tua bang mite a sam nangawn zong kihiat sak thei lo hi.\n5. Koptah Puan:\nNahvawh li nei a kigan a hi hi.\nNumei puante (nam 4 in kikhen hi).\nNumeite puanza neih lak ah thupi pen ahi hi. Nop bawlna, pahtawina leh situamna in zangthei uh hi. Hih pen nupite bek in a silh theih uh ahi hi. A silh ding nupite zong a pasal pen gal ai leh sa ai zote bek a hi hi.\nKhe Phiau :\nNungakte puanza hi a, puan tung ten in kizang hi. Puadum silh ding a kilawm\nlo leh citna nei lote silh ding a hi hi.\nZo Niik :\nHih niik pen niiksing hi a, khuk tung ciang bek tuam ding a kibawl a hi hi.\nPuan tuamtuam tampi om lai a, tuate in a nuai a bang a hi hi.\nHih dial pen a sauna tong 3 pan tong 9 bang pha a, a golna khuutpi li bang pha hi. Mun khat peuh ah sihna, manna tuah khak leh luang tuam zo ding a sau sak a hi hi. Cinghpi, salian man, miim leh tanng ai zote bek in khim thei uh hi.\nSahang mat simna hi a, sa aih ciang in Siampi leh siampute in khim uh hi.\nHih dial pen sakol leh sagual mat simna a hi hi.\nHih dial pen numeite a hi a, Guahzu leh nisa dalna hi.\nTanglai numeite khip hi a, a lutung a niin tu ding dalna a hi hi.\nPuanbu: Hih puan pen Zo mite zan puan thupi mahmah hi a, patkhau tawh kigan hi. A thup nei hi a, lum mahmah hi. Mothakte’n puanbu a ken leh nagtang mahmah uh hi.\nNumeite in khii tuamtuam nei uh a, a vek pi in nam 9\nbang pha hi.\n3) Khinaal. (a\nbem leh a zawl om hi).\n8) Khimau. leh\n9) Khi kilnei\ncihte a hi hi.\nHih teng lak ah Khibah, simkhi leh khinai cihte a thupi deuh in kingaihsun hi.\nTu hun ciang in, I minam puante uh thang zat mahmah pawlkhat om a. kilawm peuhmah lo hi. Nupi pawl khatte in Tangcing puan peuh naupuakna in zang uh a, kilawm lo bek hi lo in zumhuai hi. Zum huai bek zong hi lo in hai huai hi.\nTuni ciang in saman galman cihte om nawn lo a hih man in ih puan zat zia uh zong I laih uh hi. Hih puan zat zia ih laih uh pen zong limtak ngaih sut thak kisam a, a kilawm zaw deuh in laih theih a hi hi. Pasal in pasal puan mah silh hen la, numeite in numei puan mah zang leh hoih ding hi. Khua dam sak man peuh a puan om bangbang mawk silh cih zong hai vai mahmah hi. Ih minam puante uh en zang siam le’ng minam dangte in hong thang zat sak lo ding hi. Ih minam makaite puah ding hi lo a, nang leh kei, a zang dingte mah in ih puah ih kep a, I thupi ngaihsut ding kisam hi.\nSource : ZOMI TANGKO TEDIM KAM LOM - I HAWM - 2.\nItem Reviewed: IH ZO NGEINA PHAWLKHAT. (Silh leh Ten) Description: Rating: 5 Reviewed By: Cinpu Zomi